title: Oikeusneuvosmies

text: Alioikeusuudistuksessa 1990-luvulla maaseudun kihlakunnanoikeudet ja vanhojen kaupunkien raastuvanoikeudet muutettiin kaikki käräjäoikeuksiksi. Oikeusneuvosmiehen viroissa olleet tuomarit siirrettiin pääsääntöisesti käräjätuomarin virkoihin.


title: Beechcraft 17

text: Beechcraft 17 oli ensimmäinen yhdysvaltalaisen lentokonerakentaja Walter Beechin vuonna 1932 perustaman Beechcraft-tehtaan valmistama lentokonetyyppi. Kone oli umpiohjaamolla varustettu kaksitaso. Sarjavalmistus alkoi vuonna 1934. Beechcraft 17 -mallia rakennettiin kaikkiaan yhteensä 781 konetta vuoteen 1948 asti. Kone oli hyvin suosittu varsinkin Yhdysvaltojen armeijan yhteyskoneena.


title: Beechcraft 17

text: Beechcraft 17 oli sekarakenteinen nelipaikkainen kaksitasokone. Runko oli hitsattua teräsputkea puisin kaarin ja pituusjäykistein ja verhous pääasiassa kangasta. Aluksi tyypissä oli kiinteä laskuteline, joka muutettiin sisäänvedettäväksi. Vuonna 1937 kone varustettiin laskusiivekkeillä.


title: Beechcraft 17

text: D17S-malli oli varustettu 9-sylinterisellä 420 hevosvoiman Pratt & Whitney Wasp Junior -tähtimoottorilla. B17L:n moottorina oli 7-sylinterinen 225 hevosvoiman ilmajäähdytteinen Jacobs L-4M -tähtimoottori.


title: Beechcraft 17

text: Suomen ilmavoimissa oli käytössä kaksi Beechcraft 17 -konetta, toinen mallia B17L vuosina 1940–1945 tunnukseltaan BC-1 ja toinen mallia D17S vuosina 1951–1958 tunnukseltaan BC-2.


title: Beechcraft 17

text: BC-1:n oli alun perin omistanut Etelä-Afrikassa asunut tanskalainen kapteeni Otto Thaning vuonna 1935. Tunnukseltaan ZS-BBC ollut kone tuhoutui Luandassa vuonna 1936, mutta sen moottori lähetettiin tehtaalle, jossa se asennettiin uuteen runkoon, joka sai saman tunnuksen. Tanskaan lennettyään Bröderne Dahls A/S luovutti koneen Suomen edustajalle Malmössä 19. helmikuuta 1940. Siirtolennolla koneen tunnus oli OH-BCI. Kone oli Ilmavoimien esikunnan yhteyskäytössä, kunnes se vaurioitui laskussa 27. tammikuuta 1945. Veljekset Karhumäki peruskorjasi koneen ja se sai siviilitunnuksen OH-PKA. Kone tuhoutui laskussa Kuorevedelle 3. joulukuuta 1947. Koneen lempinimenä oli Kalle-Kustaa.


title: Beechcraft 17

text: BC-2 oli vuonna 1944 Yhdysvaltojen ilmavoimille valmistettu D17S, sotilasversioltaan UC-43 Traveler. Veljekset Karhumäki osti koneen Norjasta vuonna 1949, ja seuraavana vuonna se sai tunnuksen OH-VKN. Ilmavoimat lensi koneella 700 tuntia vuoteen 1958 asti ja myi sen 25. huhtikuuta 1960. Koneen lempinimenä oli Piiska.


title: Natalia (nimi)

text: Natalia on naisen etunimi. Se oli suomalaisessa nimipäiväkalenterissa vuosina 1908–1928. Nimipäivä oli 9. elokuuta. Natalian nimipäivä on Suomen ortodoksisessa almanakassa 26. elokuuta. Suomenruotsalaisessa almanakassa tunnetaan rinnakkaismuoto "Natalie", jonka nimipäivä on 9. elokuuta. Nimet johtuvat joulua tarkoittavista latinan sanoista "natale Domini".


title: Natalia (nimi)

text: Nimi on yleinen varsinkin Venäjällä. Se kirjoitetaan kyrillisillä kirjaimilla "Наталия" tai "Наталья" ja translitteroidaan suomessa nykyisin yleensä "Natalia" ja "Natalja", monissa muissa kielissä myös "Natalya".


title: Natalia (nimi)

text: Suomessa nimi Natalia on elokuuhun 2016 mennessä annettu 5396 naiselle sekä muutamalle miehelle. Natalie-nimisiä on noin 1120.


title: Ferdinand

text: Ferdinand on muinaissaksalainen miehen etunimi, joka merkitsee 'urheaa puolustajaa' (Fredenand, Friedenand). Nimen osat tarkoittavat rauhaa ja urhoollista.


title: Ferdinand

text: Nimi on ollut Suomen almanakassa vuosina 1739–1928, mutta nykyisin se löytyy vain ruotsinkielisestä nimipäiväkalenterista. Ferdinandin nimipäivä on 3. huhtikuuta.


title: Ferdinand

text: "Väestörekisterikeskuksen" mukaan on nimi Ferdinand on annettu Suomessa 1900-luvun alusta huhtikuuhun 2017 mennessä 2340 henkilölle.


title: A Hard Day’s Night

text: A Hard Day’s Night on heinäkuussa 1964 julkaistu The Beatlesin kolmas studioalbumi ja samalla yhtyeen ensimmäisen elokuvan "Yeah, yeah, tässä me tulemme" ("A Hard Day’s Night") soundtrack-albumi. Sitä pidetään yhtyeen läpimurtoalbumina, sillä se on ensimmäinen laatuaan, joka ei sisällä lainakappaleita. Albumia hallitsevat John Lennonin sävellykset, sillä niitä on kolmentoista kappaleen levyllä kaikkiaan kymmenen. Paul McCartneyn kokonaan tai suurimmaksi osaksi kirjoittamia kappaleita on vain kolme.


title: A Hard Day’s Night

text: Brittipainoksen B-puoli sisälsi elokuvaan kuulumattomia kappaleita, kun sen sijaan kesäkuussa ilmestynyt, Yhdysvaltain markkinoille suunnattu painos oli selkeämmin elokuvan soundtrack. Yhdysvaltain-versiosta puuttuu useita brittipainoksella julkaistuja kappaleita, jotka on korvattu George Martinin orkesteriversioilla.


title: A Hard Day’s Night

text: "A Hard Day’s Night" nousi listaykköseksi sekä Britanniassa (21 viikkoa) että Yhdysvalloissa (14 viikkoa). Britanniassa albumi oli ilmestyessään kaikkien aikojen nopeimmin myyty albumi, sillä sitä kaupattiin ensimmäisen kahden viikon aikana yli puolitoista miljoonaa kappaletta. Maailmanlaajuisesti sitä myytiin arviolta neljä miljoonaa kappaletta.


title: A Hard Day’s Night

text: The Beatlesin edellisalbumi, vuonna 1963 julkaistu "With the Beatles", merkitsi yhtyeen suurmenestyksen laajenemista Britannian ulkopuolelle. Esimerkiksi single ”I Want to Hold Your Hand” nousi Yhdysvaltain listaykköseksi seitsemän viikon ajaksi. Pian myös ”She Loves You”- ja ”Love Me Do” -singlejen uudelleenjulkaisut nousivat siellä listan kärkeen. Vuoden 1964 huhtikuun ensimmäisen viikon Billboard-listan viiden kärki koostui pelkistä Beatles-kappaleista. Tämä oli seurausta yhtyeen Yhdysvaltain-vierailusta, jolle sisältyi niin konsertteja kuin myös kolme esiintymistä paikallisessa Ed Sullivan Show’ssa. Parhaimmillaan Beatlesin esiintymistä kyseisessä televisio-ohjelmassa seurasi yli 73 miljoonaa katsojaa.


title: A Hard Day’s Night

text: The Beatles vietti vuoden 1964 kevään ja kesän kuvaamalla elokuvaa "Yeah, yeah, tässä me tulemme" () sekä äänittämällä uutta materiaalia. Yhtye kuvasi myös tv-spesiaalin, ja muutaman Britanniassa järjestetyn konsertin jälkeen se lähti kiertueelle, joka käsitti kaikkiaan 27 esiintymistä Tanskassa, Alankomaissa, Hongkongissa, Australiassa ja Uudessa-Seelannissa. Britanniaan Beatles palasi 2. heinäkuuta, ja neljä päivää myöhemmin se otti osaa elokuvansa ensi-iltaan London Pavilionissa.


title: A Hard Day’s Night

text: Yksi levyn kappaleista julkaistiin singlenä ennen itse albumia; ”Can’t Buy Me Love” ilmestyi Yhdysvalloissa 16. maaliskuuta ja Britanniassa neljä päivää myöhemmin. Se nousi listaykköseksi molemmissa maissa ja oli maailmanlaajuinen hitti. Kappale oli kirjoitettu tammikuussa Pariisissa ja myös äänitetty osittain siellä.


title: A Hard Day’s Night

text: Albumin työstö oli sävellyksistä vastanneille John Lennonille ja Paul McCartneylle suuri haaste, sillä aiemmin yhtyeen kappaleet oli ehditty kirjoittaa pääasiassa vapaa-ajalla, ilman suurempaa kiirettä. Nyt yhtyeelle oli annettu selkeä takaraja, mihin mennessä uusien laulujen tulisi valmistua. Ajan myötä kävi selväksi, ettei elokuvassa olisi kannattavaa esittää jokaista uutta kappaletta, sillä se olisi vienyt filmistä liikaa tilaa. Toisaalta ylimääräisiä kappaleita pidettiin niin laadukkaina, ettei niitä haluttu heittää hukkaan. Niinpä elokuvaan kuulumattomasta materiaalista päätettiin tehdä levyn B-puoli.


title: A Hard Day’s Night

text: "A Hard Day’s Night" äänitettiin pääasiassa kahdessa osassa. Elokuvaa varten tehdyt kappaleet äänitettiin helmikuun lopulla 1964, ja suurin osa lopuista kesäkuun alussa. Äänityspaikkana toimi Abbey Roadin studio Lontoossa. Yhtyeen kaksi ensimmäistä albumia, "Please Please Me" ja "With the Beatles", oli molemmat äänitetty kaksiraitatekniikalla, mutta "A Hard Day’s Night" toteutettiin neliraitaäänityksellä, mikä toi mahdollisuuden lauluosuuksien kaksinkertaistamiseen ja myös virheiden korjaaminen oli nyt yksinkertaisempaa. Esimerkkinä uudesta tekniikasta käy 16. huhtikuuta äänitetty nimikappale ”A Hard Day’s Night”, jossa rummut, basso ja sähkökitara tulivat ykkösraidalle ja John Lennon ja Paul McCartney lauloivat osuutensa samanaikaisesti raidalle kaksi. Kun kappaleesta oli otettu yhdeksän ottoa, viimeistä pidettiin kaikkein parhaimpana, ja kyseisen oton kolmannelle raidalle lisättiin bongorummut, lehmänkello, akustinen kitara sekä Lennonin ja McCartneyn lauluraitojen tuplaus. Lopuksi neljännelle raidalle lisättiin tuottaja George Martinin soittama piano sekä George Harrisonin lopun kitaraosuus. Kaikkiaan tämän yhden kappaleen äänittäminen kesti kolme tuntia. Abbey Roadin studioilla olisi ollut mahdollisuus neliraitaäänitykseen jo 1960-luvun alussa, mutta tuolloin se oli ollut varattu pääasiassa orkestereiden säestämille laulajille. The Beatles tuli käyttämään neliraitatekniikkaa siihen asti, kunnes 8-raitatekniikka tuli Abbey Road -studioilla käyttöön kesällä 1968.


title: A Hard Day’s Night

text: "A Hard Day’s Nightin" sessiot veivät aikaa kaikkiaan 17 päivää ja 65 tuntia. Levy viimeisteltiin 22. heinäkuuta 1964 yhdeksäntuntisessa miksauksessa. 1960-luvun ensimmäiselle puoliskolle tyypillisesti yhtyeen jäsenet eivät ottaneet osaa miksaukseen, vaan olivat lomalla sillä välin, kun George Martin työskenteli nauhojen kanssa ja lisäsi pianon kappaleeseen ”You Can’t Do That”.


title: A Hard Day’s Night

text: Albumia hallitsevat John Lennonin kirjoittamat kappaleet: niitä on kaikkiaan kymmenen Paul McCartneyn kolmea vastaan. Tähän aikaan Lennon oli vielä yhtyeen epävirallinen johtaja. Kaikki kappaleet merkittiin kuitenkin Lennonin ja McCartneyn yhdessä tekemiksi. Yhtä Lennon-keskeistä albumia The Beatles ei enää koskaan tehnyt. Tenho Immosen kirjoittaman "The Beatles – Suuri historia" -kirjan mukaan tähän oli syynä se, että Lennonin lisääntynyt huumeidenkäyttö 1960-luvun puolivälin jälkeen alkoi syödä hänen luovuuttaan sekä voimia toimia yhtyeen johtohahmona. "A Hard Day’s Night" on Beatlesin saralla myös siitä erikoinen levy, ettei rumpali Ringo Starr laula yhtäkään kappaletta.


title: A Hard Day’s Night

text: Albumin brittiversion kolmestatoista kappaleesta seitsemää kuultiin itse elokuvassa. Myös ”I’ll Cry Instead” oli tarkoitettu elokuvaan, mutta se korvattiin lopulta kappaleella ”Can’t Buy Me Love”. Koska Lennon ja McCartney eivät vielä albumia työstäessään tunteet elokuvan käsikirjoitusta, kappaleilla ei ole mitään tekemistä elokuvan juonen kanssa. Tällä ei kuitenkaan ole katsottu olevan suurta merkitystä, sillä elokuva käsitteli ainoastaan Beatles-hysteriaa.


title: A Hard Day’s Night

text: Levyn Yhdysvaltain-painos sisältää vain Britannian-painoksen A-puolen kappaleet sillä erotuksella, että siltä puuttuu ”Can’t Buy Me Love” ja tilalla on ”I’ll Cry Instead”. Loput kappaleet ovat George Martinin sovittamia instrumentaalisia orkesterikappaleita. Aivan kaikkia elokuvassa kuultuja lauluja ei levyllä kuultu, sillä siltä puuttuivat kappaleet ”She Loves You”, ”Don’t Bother Me” ja ”I Wanna Be Your Man”. Yhdysvaltain-versiolla julkaisemattomia kappaleita ilmestyi albumilla "Something New", joka saapui markkinoille Yhdysvalloissa kuukausi "A Hard Day’s Nightin" jälkeen.


title: A Hard Day’s Night

text: The Beatles oli tavannut helmikuussa 1964 New Yorkissa Rickenbacker-kitaravalmistajan puheenjohtajan Francis Hallin. George Harrison sai tapaamisen yhteydessä itselleen 12-kielisen Rickenbacker 360 -mallin, jonka äänestä hän piti kovasti. John Lennon vastaavasti pyysi itselleen mittatilaustyönä tehdyn 12-kielisen 325-mallin. Rickenbackerin äänestä tuli tärkeä osa tulevaa albumia erityisesti kappaleissa ”A Hard Day’s Night”, ”I Should Have Known Better” ja ”You Can’t Do That”. Se antoi myös suuria vaikutteita The Byrdsin ja The Searchersin kaltaislle yhtyeille.


title: A Hard Day’s Night

text: Brittipainoksen aloittava kappale on ”A Hard Day’s Night”, jonka John Lennon oli osittain kirjoittanut pojalleen Julianille. Fraasi "A Hard Day’s Night" (suom. "kovan päivän ilta") oli Ringo Starrin keksimä. Lennon käytti sitä myös kirjassaan "John Lennon panee omiaan" ja lopulta lausahdus päätyi elokuvan nimeksi. Huuliharppuvoittoinen ”I Should Have Known Better” kuullaan elokuvan kohtauksessa, jossa yhtye pelaa korttia junassa. Kappale on John Lennonin kirjoittamaksi epätavallisen optimistinen: sanoituksissa poika ja tyttö rakastavat toisiaan ja kaikki on hyvin. Myös kolmas kappale, ”If I Fell”, on Lennonin kirjoittama ja hän kertoi myöhemmin sen olevan epätietoisesti osittain omaelämäkerrallinen. Englantilaisen musiikkitoimittajan Steve Turnerin mukaan kappale kertoo Lennonin luvattomasta suhteesta tämän avioliiton aikana. Lennon itse piti kappaletta ensimmäisenä kunnon balladinaan sekä ”In My Lifen” edeltäjänä. Lennon ja McCartney jakavat sen lauluosuudet.


title: A Hard Day’s Night

text: George Harrison laulaa kappaleen ”I’m Happy Just to Dance with You”, jonka John Lennon kirjoitti nimenomaan häntä varten. Se oli yksi Lennonin monista ihmissuhdelauluista, ja sävyltään hieman samanlainen kuin "Please Please Me" -albumilla julkaistu ”Do You Want to Know a Secret”, jonka Lennon niin ikään kirjoitti Harrisonin esitettäväksi. Rakkauslaulu ”And I Love Her” perustui puolestaan Paul McCartneyn ideaan, ja hän myös kirjoitti siitä suurimman osan. Kappaleessa kuuluu McCartneyn kiinnostus rock and rollia varhaisempaan kevyeen musiikkiin ja hän laulaa sen yksin. ”And I Love Herista” muodostui aikaa myöten yksi coveroiduimmista Beatles-kappaleista; 1970-luvun alkuun mennessä siitä oli tehty jo yli kolmesataa levytystä. John Lennonin ”Tell Me Why” -kappaleen syntyyn vaikuttivat The Chiffonsin ja The Shirelesin kaltaisten mustien tyttöyhtyeiden materiaali. Sanoitus on Lennonille tyypillinen, sillä siinä käsitellään syyllisyyden ja jätetyksi tulemisen tunnetta. Paul McCarneyn kirjoittama ”Can’t Buy Me Love” oli julkaistu singlenä jo keväällä, jolloin sen nousi Britannian ja Yhdysvaltain listaykköseksi.


title: A Hard Day’s Night

text: Itse elokuvaan kuulumattomia kappaleita sisältävän B-puolen aloittaa ”Any Time at All”, jonka John Lennon kirjoitti kiireessä, kun B-puoli piti täyttää. Se olikin Lennonin mukaan vain uusi versio aiemmin julkaistusta kappaleesta ”It Won’t Be Long”. Kappaleissa on sama sointukulku ja lisäksi Lennon laulaa molemmat karjuen. ”I’ll Cry Instead” oli tarkoitus sisällyttää elokuvaan, mutta lopulta kyseisessä kohtauksessa päätettiin käyttää kappaletta ”Can’t Buy Me Love”. Paul McCartney sävelsi kappaleen ”Things We Said Today” toukokuussa 1964 lomallaan Bahamalla. Laulu kuvasi McCartneyn ja Jane Asherin suhdetta, kuten moni muukin hänen kirjoittama 1960-luvun puolivälin rakkauslaulu. Lennonin ”When I Get Home” sisältää ”Tell Me Whyn” tavoin vaikutteita soul- ja Motown-musiikinlajeista. Laulu on sävyltään yksi Lennonin optimistisimmista ja kertoo miehestä, joka haluaa kotiin tyttöystävänsä luo. Soul-vivahteita sisältää myös ”You Can’t Do That”, sillä Lennon mainitsi yhdysvaltalaismuusikko Wilson Pickettin vaikuttaneen sen syntyyn. Albumin päättävän kappaleen ”I’ll Be Back” soinnut löytyivät, kun Lennon kuunteli Del Shannonin kappaletta ”Runaway”.


title: A Hard Day’s Night

text: Albumilta soitettiin vuoden 1964 konserteissa seitsemää kappaletta, jotka olivat ”A Hard Day’s Night”, ”I Should Have Known Better”, ”If I Fell”, ”I’m Happy Just to Dance with You”, ”Can’t Buy Me Love”, ”Things We Said Today” ja ”You Can’t Do That”. ”A Hard Day’s Nightia” ja ”Can’t Buy Me Lovea” esitettiin vielä seuraavanakin vuonna.


title: A Hard Day’s Night

text: Levyn kansikuvan suunnitteli ja valokuvasi elokuvajulisteen tavoin Robert Freeman, joka on vastannut useamman Beatles-levyn kuvauksesta. Kuvat otettiin Freemanin studiolla Lontoossa. Hän otti Beatlesin jäsenistä yksittäin kasvokuvia ja pyysi heitä tekemään jokaiseen kuvaan erilaisen poseerauksen. Albumin Britannian-painoksen kanteen päätyi kollaasi, jossa on neljä riviä ja viisi kuvaa kustakin yhtyeen jäsenestä. Takakannessa oli neljä kasvokuvaa yhtyeestä sekä Tony Barrow’n kirjoittamat esittelytekstit.


title: A Hard Day’s Night

text: Kannesta julkaistiin joissain valtioissa erilaisia variaatioita. Esimerkiksi Yhdysvalloissa kannen taustaväri oli sinisen sijaan punainen ja siinä oli vain neljä isoa kasvokuvaa, kustakin jäsenestä yksi. Myös Brasilian-painoksen taustaväri oli punainen, mutta kuvat oli aseteltu samoin kuin Britannian-painoksessa.


title: A Hard Day’s Night

text: Levyn etukannen kuvia käytettiin myös elokuvan lopussa.


title: A Hard Day’s Night

text: "A Hard Day’s Nightin" Yhdysvaltain-versio ilmestyi United Artists -yhtiön julkaisemana 26. kesäkuuta 1964. Ennakkovarauksia oli yli miljoona kappaletta, ja albumin tullessa markkinoille sitä oltiin myyty jo neljän päivän jälkeen yli miljoona kappaletta. Se nousi listan kärkeen kaikkiaan 14 viikon ajaksi – pisimmäksi aikaa sen vuoden Yhdysvaltain listaykkösistä. Kahden miljoonan ostetun kappaleen raja meni rikki lähteestä riippuen joko kolmen tai neljän kuukauden jälkeen, mikä teki "A Hard Day’s Nightista" erään nopeimmin myydyistä albumeista Yhdysvalloissa. Albumi pysyi listalla yhteensä 51 viikkoa.


title: A Hard Day’s Night

text: Albumin singlet julkaisi Capitol Records, sillä sillä oli valtuudet julkaista albumin materiaalia missä tahansa formaatissa, kun taas United Artistsilla oli oikeus julkaista pelkkä soundtrack. United Artists julkaisi kuitenkin kaksi singleä levyn instrumentaaliversioista. Singlet "And I Love Her/This Boy (Ringo’s Theme)" ja "A Hard Day’s Night/I Should Have Known Better" eivät kuitenkaan juurikaan menestyneet, sillä vain ”This Boy (Ringo’s Theme)” ylsi sadan myydyimmän kappaleen joukkoon. Sen sijaan Capitolin heinäkuussa julkaisema single ”A Hard Day’s Night” nousi listaykköseksi yli kolmen kuukauden ajaksi, mikä sai sen julkaisemaan "Something New" -albumin, joka sisälsi soundtrackilta puuttuneita kappaleita. "Something New" jumittui soundtrackin taakse, ja oli kaikkiaan yhdeksän viikkoa listan kakkosena.


title: A Hard Day’s Night

text: Yhdysvaltain-painoksessa oli pitkään painovirheitä. Kappale ”I’ll Cry Instead” oli kirjoitettu sekä kanteen että etikettiin muodossa ”I Cry Instead”. Kun tämä virhe korjattiin 1970-luvun lopussa, oli kappale ”Tell Me Why” muuttunut muotoon ”Tell Me Who”.


title: A Hard Day’s Night

text: Britanniassa albumin ennakkovaraukset olivat yli 250 000 kappaletta, ja albumin julkaisi Parlophone 10. heinäkuuta. Se pysyi listaykkösenä 21 viikkoa, kunnes sen syrjäytti kärkipaikalta yhtyeen seuraava albumi "Beatles for Sale". "A Hard Day’s Nightista" muodostui Britannian siihen astisen historian nopeimmin myyty albumi: levyä ostettiin ensimmäisen kahden viikon aikana yli puolitoista miljoonaa kappaletta. 5. elokuuta 1964 "A Hard Day’s Night" oli listaykkösenä sekä Britanniassa että Yhdysvalloissa, kuten myös ”A Hard Day’s Night” -single. Tämä oli historian ensimmäinen tämän mallinen tilanne. Levy nousi listaykköseksi myös ainakin Länsi-Saksassa (3 viikkoa) ja Suomessa.


title: A Hard Day’s Night

text: Levyn brittiversio julkaistiin stereofonisen version lisäksi monofonisena versiona. Niissä on pieniä eroja. Esimerkiksi ”I Should Have Known Betterin” stereoversion huuliharppuintrossa on pieni väli ja lopun fraasi ”You love me too” toistuu neljästi, kun se monoversiossa toistuu ainoastaan kolme kertaa. ”If I Fellin” stereomiksauksessa John Lennonin laulua on puolestaan tuplattu. Sama ero on kappaleessa ”Tell Me Why”. Myös Yhdysvaltain-versio julkaistiin sekä mono- että stereoversiona.


title: A Hard Day’s Night

text: Ensimmäinen uusintapainos albumin brittiversiosta otettiin jo vuonna 1965 ja seuraava 1969. Ensimmäinen C-kasettiversio siitä julkaistiin 1973, ja samana vuonna se ilmestyi myös 8-raitana. CD-levynä albumi julkaistiin ensimmäisen kerran vuonna 1987 samanaikaisesti albumien "Please Please Me", "With the Beatles" ja "Beatles for Sale" kanssa. Uusi remasteroitu CD-painos ilmestyi 9. syyskuuta 2009, ja se oli samalla ensimmäinen kerta, jolloin albumin CD-versio ilmestyi stereona. Tuolloin levy nousi listalle useassa valtiossa; esimerkiksi Alankomaissa 20:nneksi. Yhdysvaltain-version ensimmäisen uusintapainoksen julkaisi Capitol elokuussa 1980. Brittiversio julkaistiin siellä ensi kertaa lokakuussa 1982.


title: A Hard Day’s Night

text: Albumin maailmanlaajuiseksi myyntiluvuksi on arveltu noin neljä miljoonaa kappaletta.


title: A Hard Day’s Night

text: Albumin ilmestyttyä brittiläinen "New Musical Express" -lehti totesi sen sisältävän ”rusikoivaa” rytmiä ja tarttuvia melodioita. Tuoreemmista haastatteluista Allmusic antoi levystä hyvää palautetta ja kirjoitti muun muassa levyn melodioiden virtaavan hienoimman punaviinin lailla. AllMusic antoi levylle kaikkiaan viisi arvostelutähteä viidestä mahdollisesta. "Pitchfork Median" Tom Ewing totesi "A Hard Day’s Nightin" olevan rock and roll -covereiden puutteesta johtuen hyvin pop-voittoinen sekä samalla yhtyeen todennäköisesti suoraviivaisin albumi. Ewingin mielestä albumia kuunnellessa kiinnittää ensin huomion sen tarttuvuuteen, minkä jälkeen alkaa ihmetellä, kuinka se on saatu aikaan. Myös Ewing päätyy erinomaiseen loppuarvosanaan ja antaa 9.7 pistettä kymmenestä. "Consequence of Soundin" Rose Martellin mukaan "A Hard Day’s Night" on sävyiltään kahta edellisalbumia huomattavasti melankolisempi. Kuitenkin yleisesti hän pitää sitä riemukkaana ja antaa sille 4.5 tähteä viidestä.


title: A Hard Day’s Night

text: "A Hard Day’s Nightia" pidetään yhtyeen läpimurtoalbumina, koska se sisältää ainoastaan yhtyeen omia kappaleita, eikä lainkaan covereita. Albumi sisältyy myös Robert Dimeryn toimittamaan ja vuonna 2000 julkaistuun kirjaan "1001 albumia jotka jokaisen on kuultava edes kerran eläessään". Siinä "A Hard Day’s Nightista" kirjoittaa Bruno MacDonald, joka toteaa, että ”levy tulee vaikuttamaan niin pitkään kuin kitara kiinnostaa nuorisoa”. Hän kertoo myös, että levyn rock-tyylisimmät kappaleet, ”A Hard Day’s Night” ja ”Any Time at All”, saivat The Byrdsin sekä Tom Pettyn innostumaan sähköisestä rockista.


title: A Hard Day’s Night

text: Vuonna 2003 musiikkilehti "Rolling Stone" sijoitti albumin 307:nneksi, kun se valitsi mielestään kaikkien aikojen viisisataa parasta albumia. Vuonna 2000 "Q"-lehti puolestaan valitsi sen kaikkien aikojen viidenneksi parhaaksi brittiläiseksi albumiksi. 1964


title: A Hard Day’s Night

text: Kaikki kappaleet merkitty John Lennonin ja Paul McCartneyn yhdessä tekemiksi.


title: A Hard Day’s Night

text:
A-puoli: Kappaleita elokuvasta
B-puoli


title: A Hard Day’s Night

text: A-puoli


title: A Hard Day’s Night

text: B-puoli


title: A Hard Day’s Night

text: Muusikot


title: A Hard Day’s Night

text: Muut


title: Clickteam

text: Clickteam on yritys, joka tekee tietokoneohjelmia, jotka ovat pääasiassa pelinteko-ohjelmia. Sen perustivat François Lionet ja Yves Lamoureux vuonna 1993. Se on saavuttanut suuren suosion tekemillään ohjelmilla, kuten The Games Factorylla. Clickteam tekee pääasiassa klik-ohjelmia eli ohjelmia, joilla voi tehdä pelejä ilman minkään varsinaisen ohjelmointikielen osaamista.


title: Sollidenin linna

text: Sollidenin linna () sijaitsee Öölannin saarella, Itämeren rannikolla, Ruotsissa. Linna valmistui vuonna 1906, ja sen rakennutti kuningas Kustaa V:n puoliso, kuningatar Viktoria. Suunnittelusta vastasi arkkitehti Torben Grut.


title: Sollidenin linna

text: Nykyään Sollidenin linnan omistaa Ruotsin kuningas Kaarle XVI Kustaa, joka peri sen isoisänsä isän Kustaa V:n kuollessa vuonna 1950. Linna toimii kuninkaallisen perheen kesänviettopaikkana.


title: Gunpei Yokoi

text:
Gunpei Yokoi, myös nimellä Gumpei Yokoi (, 10. syyskuuta 1941 – 4. lokakuuta 1997) oli japanilainen pelisuunnittelija.
Hän kehitti Nintendon pelejä ja tuotteita, kuten "Metroid"-sarjan sekä Game Boy -käsikonsolin.


title: Gunpei Yokoi

text: Gunpei Yokoi tuli Nintendolle töihin vuonna 1965. Hän oli juuri suorittanut loppututkinnon elektroniikasta Doshishan yliopistossa, ja pääsi Nintendolle töihin liukuhihnalle. Vuonna 1970 Nintendon silloinen toimitusjohtaja Hiroshi Yamauchi pyysi Yokoita tuottamaan jotakin joulumarkkinoille. Seuraavana päivänä Yokoi esitteli omaksi ilokseen tekemänsä Ultra Handin, josta sen jälkeen tuli jättimenestys 1,2 miljoonalla myydyllä kappaleella.


title: Gunpei Yokoi

text: Sharpilta palkatun Masayuki Uemuran kanssa Yokoi kehitti muun muassa "Beam Gun" valopistoolipelit.


title: Gunpei Yokoi

text: Nintendo siirtyi videopelimarkkinoille, ja Yamauchi pyysi Yokoita tekemään jotain uutta. Tuloksena oli suosittu Game & Watch -käsikonsoli-sarja, jonka pelit olivat nestekidenäytöllä ja noin luottokortin kokoisia. Pelien edistyessä Yokoin piti suunnitella parempi ohjaus ja kehitti nk. D-Pad (, ristiohjain), joka oli yksi nappi jota voitiin käyttää neljään suuntaan.


title: Gunpei Yokoi

text: Game & Watch -laitteita voisi kutsua tulevan Game Boyn prototyypeiksi.


title: Gunpei Yokoi

text: Nintendon alkaessa järjestää suunnittelijoitansa eri osastoihin, Yokoista tehtiin "Researching and Development 1":sen johtaja. Ennen kuin Shigeru Miyamoto sai oman R&D-osastonsa, Yokoi auttoi häntä tuottamaan hänen kuuluisimpiaan pelihallinimikkeitään kuten "Donkey Kong" ja "Super Mario Bros.". 1985 Yokoin ryhmä oli vastuussa ensimmäisestä Metroid-sarjan pelistä, ja myöhemmin vuonna 1986 osa ryhmästä perusti Intelligent Systems -nimisen videopelifirman. Yokoin pienentynyt ryhmä alkoi suunnitella Nintendon yhtä tuottelianta laitetta, Game Boyta.


title: Gunpei Yokoi

text: Game Boy julkaistiin vuonna . Game Boyn näyttö oli mustavalkoinen toisin kuin sen kilpailijoilla Sega Game Gearilla sekä Atari Lynxillä. Koska sen ajan teknologialla akkujen kesto värinäytollisissä käsikonsoleissa oli huono, ei Yokoi halunnut tuottaa sellaista. Tämä oli viisas teko, sillä Game Boyn kilpailijat kaatuivat juuri heikkoon akun kestoon.


title: Gunpei Yokoi

text: Gunpei Yokoista oli tullut Nintendon sisällä arvostettu henkilö. Kuitenkin hänen kehitettyään kotikonsolin Virtual Boy alkoi alamäki. Virtual Boy oli silmillä pidettävä 3D-grafiikkaa käyttävä konsoli, mutta sen näyttö ärsytti joidenkin käyttäjien silmiä ja laitetta oli epämukava käyttää. Virtual Boy ei menestynyt, ja tappio masensi Yokoita. Lopulta hän jätti eronanomuksensa 15. elokuuta 1996.


title: Gunpei Yokoi

text: Pian lähdettyään Nintendolta Yokoi perusti oman yrityksen nimeltään Koto Laboratory, ja hän alkoi kehittää uutta käsikonsolia nimeltään WonderSwan. Laite tuotettiin yhteistyössä Koton ja Bandain kanssa, mutta Gunpei ei ikinä nähnyt lopullista versiota siitä, sillä se julkaistiin vuonna kaksi vuotta hänen kuolemansa jälkeen. Yokoi kuoli auto-onnettomuudessa 4. lokakuuta 1997. Hän oli tutkimassa kahden auton kolaria, kun kaksi muuta autoa törmäsivät romuttuneeseen autoon kummaltakin puolelta. Yokoi jäi puristuksiin ja hänet kiidätettiin sairaalaan, jossa hänet myöhemmin todettiin kuolleeksi.


title: Gunpei Yokoi

text: Ristiohjain on vielä nykyisin käytössä muun muassa pad-ohjaimissa.


title: Pörssiromahdus

text: Pörssiromahdus tarkoittaa pörssissä noteerattujen osakkeiden äkillistä huomattavaa kurssilaskua. Romahdusta edesauttaa paniikki enemmän kuin taloudelliset seikat. Tätä edeltää yleensä kurssien yliarvostus ja talouden kuumeneminen ja näistä johtuva osakemarkkinoiden spekulatiivinen hintakupla.


title: Pörssiromahdus

text: Pörssikurssien taso on jatkuvaa aaltoilua. Nousukaudet ja laskukaudet seuraavat toisiaan syklisesti.


title: Peura

text: Peura ("Rangifer tarandus") on arktisella tundralla ja pohjoisella havumetsävyöhykkeellä useina alalajeina esiintyvä hirvieläin. Se on "Rangifer"-suvun ainoa laji. Pohjois-Amerikassa villeinä eläviä alalajeja nimitetään karibuiksi. Kesytetystä peurasta käytetään nimitystä poro.


title: Peura

text: Lajin levinneisyysalue ulottuu Pohjois-Eurooppaan, Siperiaan, Pohjois-Amerikan pohjoisosiin ja Jäämeren arktisille saarille, mukaan lukien Grönlantiin. Kotieläiminä pidettyjen porojen villiintyneitä jälkeläisiä elää lisäksi Islannissa, Pribilofsaarilla ja St. Matthewilla sekä myös eteläisellä pallonpuoliskolla Kerguelenilla ja Etelä-Georgialla. Etelä-Georgialla elävät 3 500 poroa tosin on päätetty hävittää vuosien 2012–2014 aikana, koska ne ovat vieraslajina uhka alueen alkuperäiselle luonnolle.


title: Peura

text: Peuralla on nykykäsityksen mukaan 14 alalajia.


title: Peura

text: Alalajit voidaan jaotella niiden elinympäristöjen ja sopeutumien mukaan kahteen ekologiseen tyyppiin – tundrapeuroihin ja metsäpeuroihin – joista molempiin kuuluu sekä peuroiksi että karibuiksi kutsuttavia alalajeja. Metsäpeurat ovat sopeutuneet elämään havumetsissä, tundrapeurat puolestaan avoimessa arktisessa tundramaastossa. Metsäpeuroilla on kapeammat ja tiiviimmät sarvet kuin tundrapeuroilla. Lisäksi metsäpeurat ovat kookkaampia, pitkäjalkaisempia ja pitkäkuonoisempia kuin tundrapeurat. Anatomiset erot johtuvat elinympäristöjen eroavuuksista; metsissä on esimerkiksi paksumpi lumikerros kuin tundralla, joten metsäpeurojen pitkät jalat helpottavat lumessa liikkumista ja pitkä kuono jäkälän haistamista lumikerroksen alta.


title: Klik & Play

text: Klik & Play on Clickteamin vuonna 1994 tekemä tietokoneohjelma, jolla voi tehdä pelejä. Se on Clickteamin ensimmäinen pelinteko-ohjelma. Ohjelma oli aluksi maksullinen, ja sen sai vain CD:ltä. Myöhemmin ohjelma on jäänyt alhaiseksi, ja isoveljiensä The Games Factoryn ja Multimedia Fusionin varjoon. Ohjelma on nykyään freewarea, ja sen saa ladattua Clickteamin kotisivulta. Uusin version on 1.02.


title: Polynesialaiset

text: Polynesialaiset ovat pääasiassa Polynesiaa asuttavia etnisiä ryhmiä. Sen jäsenet puhuvat pääasiassa polynesialaisia kieliä.


title: Polynesialaiset

text: Polynesialaiset asuttivat Tyynenmeren saaret noin 6 000 vuotta sitten. Koska he asuivat pitkään eristyksissä, heidän alkuperänsä oli pitkään kiistelty. Nykyään uskotaan, että heitä tuli ainakin Kaakkois-Aasiasta ja Taiwanista.


title: Beatles for Sale

text: Beatles for Sale on joulukuussa 1964 julkaistu The Beatles -yhtyeen neljäs albumi. Se levytettiin beatlemanian ollessa kuumimmillaan, eikä yhtye saanut kiireessä tehdyksi tarpeeksi materiaalia kokonaiselle albumille. Siksi "Beatles for Sale" sisältää vain kahdeksan John Lennonin ja Paul McCartneyn kirjoittamaa laulua, joiden lisäksi siinä on kuusi lainakappaletta. Yksi niistä on Chuck Berryn ”Rock and Roll Music”.


title: Beatles for Sale

text: "Beatles for Sale" nousi Britannian listaykköseksi yhdentoista viikon ajaksi, ja albumia myytiin siellä yli miljoona kappaletta. Yhdysvalloissa albumia ei julkaistu,vaan siellä ilmestyi "Beatles ’65", jonka kappaleista kahdeksan oli samoja kuin "Beatles for Sale" -albumilla. Muut "Beatles for Salen" kappaleet julkaistiin Yhdysvalloissa vuonna 1965 albumilla "Beatles VI".


title: Beatles for Sale

text: Musiikillisesti "Beatles for Salea" on pidetty yhtyeen edellisen albumin "A Hard Day’s Nightin" vastakohtana, sillä monet kappaleet ovat sävyltään pessimistisiä. John Lennon sanoi sitä yhtyeen ”country & western -albumiksi”. Levyllä kuuluu myös Bob Dylanin musiikin vaikutus.


title: Beatles for Sale

text:
Vuosi 1964 oli The Beatlesille kiireinen. Yhtye aloitti 7. helmikuuta ensimmäisen Yhdysvaltain-vierailunsa, jonka aikana se piti konsertteja ja esiintyi kolme kertaa Ed Sullivanin televisio-ohjelmassa. Ohjelmaa seurasi parhaimmillaan yli 73 miljoonaa katsojaa, mikä näkyi myös levynmyynnissä, sillä Billboard-listan kärjessä oli huhtikuun ensimmäisellä viikolla viisi Beatles-kappaletta.
Vuonna 1964 Beatles esiintyi myös elokuvassa "Yeah, yeah, tässä me tulemme" (), jota kuvattiin maaliskuusta huhtikuuhun ja jonka maailman-ensi-ilta oli 6. heinäkuuta. Elokuvan lauluja sisältänyt albumi "A Hard Day’s Night" oli Britanniassa suuri menestys, ja sitä oli vuoden loppuun mennessä myyty 600 000 kappaletta. Yhdysvalloissa albumia, jonka kappalelista oli hieman erilainen, myytiin jo ennakkoon yli miljoona kappaletta. Levystä tuli molemmissa maissa pitkäaikainen listaykkönen.


title: Beatles for Sale

text: The Beatles aloitti "Beatles for Salen" äänitykset vain kaksi kuukautta "A Hard Day’s Nightin" ilmestymisen jälkeen. Albumi nauhoitettiin kahden ja puolen kuukauden aikana, elokuun 1964 puolivälistä lokakuun loppuun. Samaan aikaan yhtye esiintyi kiertueilla Britanniassa, Kanadassa ja Yhdysvalloissa ja lisäksi vielä radiossa ja televisiossa. Äänityksiin käytettiinkin aikaa yhteensä vain seitsemän päivää. Kiireessä yhtye ei saanut aikaan tarpeeksi omaa materiaalia, joten albumin 14 kappaleesta vain kahdeksan on John Lennonin ja Paul McCartneyn kirjoittamia. Muut ovat lainakappaleita, joita yhtye oli aikoinaan esittänyt Liverpoolin The Cavern Clubilla sekä Hampurissa.


title: Beatles for Sale

text: Paul McCartney on todennut, ettei albumin äänitys vienyt paljon aikaa, koska siinä on vain muutama uusi kappale ja loput olivat samoja kuin yhtyeen konserttiohjelmistossa. George Harrison on kertonut nauhoituksista:


title: Beatles for Sale

text: "Beatles for Sale" oli yhtyeen toinen neliraitatekniikalla äänitetty albumi. Jo edellisellä albumilla "A Hard Day’s Night" esimerkiksi päällekkäisäänitykset oli voitu tehdä huomattavasti kätevämmin kuin kahdella ensimmäisellä albumilla "Please Please Me" ja "With The Beatles". "Beatles for Salen" nauhoituksissa Beatles ja George Martin ottivat käyttöön uuden menettelytavan, jossa kappaleita toistettiin ja sovituksia hiottiin äänittämisen lomassa. Kappaleen nauhoituksia kuunneltiin ja sitä muutettiin, kunnes lopputulokseen oltiin tyytyväisiä. Uudesta toimintatavasta käy esimerkkinä 6. lokakuuta äänitetty ”Eight Days a Week”. Yhtye äänitti kappaleen iltapäivällä monta kertaa ja kokeili erilaisia ideoita, ja lopulta kuudetta nauhoitusta pidettiin parhaana. Äänitykset jatkuivat illalla, jolloin pyrittiin tekemään mahdollisimman hyvä soitintausta, ja lisäksi lauluraidat nauhoitettiin ensimmäiselle ja toiselle raidalle. Parhaaksi valittiin 13:s otto. Sen kolmannelle raidalle lisättiin vielä kättentaputukset, patarummut ja kitara, ja lisäksi viimeiselle raidalle äänitettiin tuplattu lauluraita. Lopun kitarakooda lisättiin eräänä toisena päivänä, ja alun häivytysefekti luotiin kappaletta miksatessa.


title: Beatles for Sale

text: Suurin osa levyn kappaleista äänitettiin toiseksi viimeisenä studiopäivänä, 18. lokakuuta 1964, jolloin yhtyeellä oli vapaapäivä Britannian-kiertueelta. Beatles äänitti tuolloin yhdeksässä tunnissa seitsemän kappaletta. Viittä niistä yhtye oli soittanut konserteissa, kuten lainakappaletta ”Mr. Moonlight”. Lisäksi nauhoitettiin itse tehdyt kappaleet ”I’ll Follow the Sun” ja ”I Feel Fine”, joista jälkimmäinen jäi albumin ulkopuolelle ja julkaistiin singlenä.


title: Beatles for Sale

text: Vaikka Lontoossa sijaitsevien Abbey Roadin studioiden nauhoitustekniikka oli kehittynyt ja neliraitatekniikka otettu käyttöön, kolme kappaletta (”Rock and Roll Music”, ”Kansas City/Hey Hey Hey Hey!” ja ”Everybody’s Trying to Be My Baby”) äänitettiin yhdellä otolla. Yhtye äänitti myös 14. elokuuta viidellä otolla kappaleen ”Leave My Kitten Alone”, jota ei kuitenkaan julkaistu eikä edes miksattu.


title: Beatles for Sale

text: Äänityksissä käytettiin muutamia soittimia, jotka olivat silloin yhtyeelle epätavallisia. Esimerkiksi kappaleessa ”Mr. Moonlight” Paul McCartney soittaa Hammond-urkuja ja George Harrison vanhaa afrikkalaista rumpua, koska varsinainen rumpali Ringo Starr soitti samanaikaisesti bongoja. Starrin bongot poistettiin lopullisesta versiosta, mutta Harrisonin osuus jäi paikalleen. Kappaleessa ”Every Little Thing” Starr soittaa patarumpuja ja ”Words of Lovessa” laatikkoa. Tuottaja George Martin puolestaan soittaa pianoa kappaleessa ”Rock and Roll Music”.


title: Beatles for Sale

text: "Beatles for Sale" oli ensimmäinen Beatles-albumi, jonka miksaamisessa yhtye oli läsnä, ja sen jälkeen yhtyeen rooli miksauksessa kasvoi. Aikaisemmin miksauksesta olivat vastanneet George Martin ja muutama äänittäjä. "Beatles for Sale" miksattiin kuitenkin nopeasti: esimerkiksi lokakuun 27. päivänä viisi kappaletta muutettiin stereoäänisiksi puolessa tunnissa.


title: Beatles for Sale

text: Levyn tekemisen aikoihin yhtye alkoi kärsiä suosion aiheuttamasta väsymyksestä, minkä saattaa huomata myös albumin kansikuvasta, jossa The Beatlesin jäsenien on sanottu näyttävän loppuun ajetuilta ja väsyneiltä. Tuottaja George Martin on todennut saman, eikä hän ole erityisesti arvostanut albumia:


title: Beatles for Sale

text: Albumia on pidetty musiikillisesti "A Hard Day’s Nightin" vastakohtana. Edellinen levy oli esitellyt Beatlesin röyhkeän ja hurmaavan puolen, mutta monet uuden albumin kappaleet olivat sävyltään pessimistisiä. "Beatles for Salea" pidetään myös pienenä käännekohtana yhtyeen kehityksessä, sillä John Lennon alkoi kiinnostua entistä omakohtaisemmista sanoituksista. Lisäksi yhtyeen jäsenet olivat ihailleet vuoden 1964 puolivälistä lähtien Bob Dylanin folk-musiikkia, mikä kuuluu niin albumin sävellyksissä, sanoituksissa kuin sovituksissakin. John Lennon kutsui "Beatles for Salea" yhtyeen country & western -albumiksi. "The Beatles in Mono" -boksin esittelyteksteissä Andrew Hickey mainitsee "Beatles for Salen" olevan Beatlesin folkrock-albumi.


title: Beatles for Sale

text: "A Hard Day’s Nightia" olivat hallinneet John Lennonin sävellykset, mutta "Beatles for Salella" Lennonin ja McCartneyn sävellysten suhde tasaantui. Kahdeksasta itse tehdystä kappaleesta Lennonin kirjoittamia ovat ”No Reply”, ”I’m a Loser” ja ”I Don’t Want to Spoil the Party”. McCartney on tehnyt kokonaan kappaleen ”I’ll Follow the Sun” ja suurimmaksi osaksi kappaleet ”Eight Days a Week”, ”Every Little Thing” ja ”What You’re Doing”. ”Baby’s in Black” on puoliksi Lennonin ja puoliksi McCartneyn tekemä.


title: Beatles for Sale

text: "Beatles for Sale" alkaa kolmella melankolisella kappaleella, jotka käsittelevät romanttista tai henkilökohtaista menetystä. John Lennonin kirjoittama ”No Reply” oli tekijänsä mukaan eräänlainen oma versio The Rays -yhtyeen vuoden 1957 hitistä ”Silhouettes”. Kappaleissa on samantyyppinen tarina, jossa poika epäilee tyttöystävän pettävän häntä. Levyn toinen kappale, ”I’m a Loser”, oli ensimmäinen Lennonin tekemä laulu, jossa kuuluu Bob Dylanin vaikutus. Lennonin niin sanottu Dylan-kausi oli alkanut, kun hän oli saanut "The Freewheelin' Bob Dylan" -albumin ja siitä innostuneena hankkinut myös Dylanin esikoisalbumin. Omien sanojensa mukaan hän soitti Paul McCartneyn kanssa näitä albumeja tauotta seuraavat kolme viikkoa. Lennonin teksteihin vaikutti myös toimittaja Kenneth Allsop, jonka mielestä Lennon ei ollut näyttänyt lauluissaan kunnolla todellisia tunteitaan. Niinpä ”I’m a Loser” käsittelee surullisuutta ja yksinäisyyttä enemmän kuin Lennonin aikaisemmat tekstit. ”Baby’s in Black” oli Lennonin ja McCartneyn ensimmäinen täysin yhteistyössä kirjoitettu kappale lähes vuoteen; edellinen oli ollut ”I Want to Hold Your Hand”. Yleensä heistä toinen teki ensin kappaleen yksin, ja sitten toinen kirjoitti väliosan tai korjasi mielestään kömpelön säkeen.


title: Beatles for Sale

text: Chuck Berryn ”Rock and Roll Music” on ensimmäinen "Beatles for Salen" kuudesta lainakappaleesta. Se oli ollut yksi yhtyeen keikkasuosikeista aina vuodesta 1959. ”I’ll Follow the Sun” on Paul McCartneyn sävellys, jonka hän oli kirjoittanut Hampurissa jo vuonna 1960. Se otettiin uudelleen käyttöön, kun albumia varten tarvittiin kiireesti uutta materiaalia. Kappaleessa on vahvoja vaikutteita Buddy Hollyn musiikista. ”Mr. Moonlight” on Roy Lee Johnsonin sävellys, jonka julkaisi ensimmäisenä Dr. Feelgood and the Interns vuonna 1962. Kappale kuului Beatlesin konserttiohjelmistoon vuosina 1962–1963. A-puolen päättää sikermä ”Kansas City / Hey Hey Hey Hey!”, jonka alkuosan tekijät olivat Jerry Leiber ja Mike Stoller ja jälkiosan Little Richard. Beatles otti versiossaan mallia Little Richardista, joka oli julkaissut sikermän vuonna 1959 ja myös esittänyt sitä 1960-luvun alussa samoilla keikoilla, joilla myös The Beatles esiintyi. Beatles itse esitti kappaleita vuosina 1961–1962 sekä vielä 1964 yhdessä konsertissa Kansasissa.


title: Beatles for Sale

text: B-puolen aloittavan ”Eight Days a Week” -kappaleen alku on häivytetty (), mitä on pidetty esimerkkinä yhtyeen varhaisista studiokokeiluista. Tämä pääosin McCartneyn kirjoittama kappale oli myös tarkoitus julkaista Britanniassa singlenä, mutta sen syrjäytti Lennonin ”I Feel Fine”. ”Words of Love” on alkujaan Buddy Hollyn kappale, jonka tämä oli julkaissut singlenä vuonna 1957, ja Beatles esitti sitä keikoillaan 1950-luvun lopusta vuoteen 1962. Hollyn merkitys yhtyeelle oli muutenkin suuri – jo nimi The Beatles on eräänlainen mukaelma hänen taustayhtyeensä nimestä The Crickets. Rumpali Ringo Starr laulaa alkujaan Carl Perkinsin tuotantoa olevan kappaleen ”Honey Don’t”. Se kuului Beatlesin ohjelmistoon vuosina 1962–1965, mutta solistina ei ollut Starr vaan Lennon. Kappaleen ”Every Little Thing” McCartney sävelsi tarkoituksenaan tehdä uusi singlen A-puoli, mutta laulu päätyi vain albumin täytekappaleeksi. Se on yksi monista McCartneyn lauluista, joka kertoo hänen ja Jane Asherin suhteesta.


title: Beatles for Sale

text: John Lennonin mukaan ”I Don’t Want to Spoil the Party” on hyvin henkilökohtainen kappale. Siinä poika teeskentelee olevansa onnellinen, vaikka on todellisuudessa synkkä. Tämä viittaa siihen, miten Beatlesin jäsenten piti näytellä iloista ja ”hullunkurista” ihmisten edessä. ”What You’re Doing” on yksinkertainen tarina tytöstä ja pojasta, mutta sanoituksessa on myös kekseliäiksi kehuttuja loppusointuja. Pianon soittamista vain kitarasoolon aikana on pidetty esimerkkinä ”yksityiskohtien taiteesta”, jota yhtye kehitti myöhemmin pidemmälle. Albumin viimeinen kappale ja toinen Carl Perkins -cover on ”Everybody’s Trying to Be My Baby. Sen laulaa George Harrison. Yhtye soitti kappaletta konserteissa vuodesta 1961 vuoteen 1965, jolloin Harrisonin soolonumeroksi vaihtui "Rubber Soul" -albumilla julkaistu ”If I Needed Someone”.


title: Beatles for Sale

text: "Beatles for Salen" etu- ja takakannen kuvat on otettu Lontoon Hyde Parkissa lähellä Albert Memorial -muistomerkkiä. Valokuvaajana oli Robert Freeman. Kuvauksien alkaessa kello oli jo seitsemän illalla, ja ne kestivät vain puolitoista tuntia, koska kuvat piti ottaa ennen pimeän tuloa. Etukannen kuvaa otettaessa kameran eteen asetettiin oksa, jonka lehdistä kuvaan saatiin väriläiskiä. Takakannen kuvaa varten Freeman kiipesi puuhun ja kuvasi yhtyeen yläviistosta. Beatlesin jäsenien on sanottu näyttävän kuvissa uupuneilta ja kalpeilta. Heidän ilmeensä ja syksyisen värimaiseman on sanottu kuvaavan hyvin heidän silloista elämäntilannettaan, joka oli kiireinen ja uuvuttava.


title: Beatles for Sale

text: "Beatles for Sale" oli ensimmäinen Beatlesin albumi, jossa oli avattavat eli gatefold-kannet. Sisäkannessa on kaksi kuvaa yhtyeestä: toisessa Beatlesin jäsenet seisovat Twickenham Filmin studioilla, ja toisessa he esiintyvät Washingtonissa 11. helmikuuta 1964. Sisäkannessa on myös Derek Taylorin kirjoittama esittely. Taylor oli työskennellyt Beatlesin kanssa lyhyen aikaa vuonna 1964 ja auttanut yhtyeen manageria Brian Epsteinia tämän "A Cellarful of Noise" -elämäkerran kirjoittamisessa. Sen jälkeen hän työskenteli vuosia Yhdysvalloissa, kunnes vuonna 1968 siirtyi Beatles-jäsenten perustaman Apple Recordsin toimistotyöntekijäksi.


title: Beatles for Sale

text: Levyn Australian-painoksen kansi oli alun perin erilainen kuin Britanniassa, mutta vuodesta 1988 Australiassa on käytetty samaa kantta kuin muuallakin.


title: Beatles for Sale

text: Britanniassa levyltä ei julkaistu yhtään singleä. Yhtye tosin harkitsi kappaleiden ”No Reply”, ”I’m a Loser” ja ”Eight Days a Week” julkaisemista, mutta lopulta singlenä ilmestyi 27. marraskuuta 1964 ”I Feel Fine”, jota ei ole millään yhtyeen Britanniassa julkaistulla studioalbumilla. Sen sijaan Yhdysvalloissa singlenä ilmestyi ”Eight Days a Week” B-puolenaan ”I Don’t Want to Spoil the Party”. ”Eight Days a Week” nousi Billboard-listan kärkeen ja ”I Don’t Want to Spoil the Party” sijalle 39. Molemmat kappaleet julkaistiin Yhdysvalloissa kesäkuussa 1965 albumilla "Beatles VI".


title: Beatles for Sale

text: Lisäksi joitakin singlejä julkaistiin Britannian ja Yhdysvaltojen ulkopuolella. ”Rock and Roll Music” ilmestyi lukuisissa Euroopan maissa sekä ainakin Japanissa, Etelä-Afrikassa, Meksikossa, Australiassa, Argentiinassa ja Hongkongissa, missä se nousi listan kärkeen. Se nousi listaykköseksi myös ainakin Norjassa, Ruotsissa sekä Suomessa, missä sitä pidetään ensimmäisenä selkeästi rock and roll -genreä edustavana listaykkösenä. ”Everybody’s Trying to Be My Baby” ilmestyi ainakin Kreikassa ja ”Kansas City” Japanissa, Länsi-Saksassa ja Yhdysvalloissa.


title: Beatles for Sale

text: "Beatles for Salen" ennakkotilauksien määrä Britanniassa oli 750 000 kappaletta, mikä oli aikansa ennätys. Kun levy julkaistiin 4. joulukuuta 1964, se nousi Britanniassa listaykköseksi yhtyeen edellisen albumin "A Hard Day’s Nightin" tilalle. Levy oli kärjessä kolmesti 19. joulukuuta 1964 ja 1. toukokuuta 1965 välisenä aikana. Se oli listaykkösenä yhteensä yksitoista viikkoa ja kaikkiaan listalla 46 viikkoa. Albumi oli vähän aikaa myös singlelistan sijalla 22, sillä tuohon aikaan Britanniassa levyn formaatilla ei ollut listan suhteen merkitystä. Länsi-Saksassa albumi oli kärjessä kolme viikkoa.


title: Beatles for Sale

text: Levyä ei julkaistu lainkaan Yhdysvalloissa, mutta siellä ilmestyi "Beatles ’65" -niminen albumi, jota pidetään "Beatles for Sale" -albumin amerikkalaisena vastineena. Levyllä oli kahdeksan "Beatles for Sale" -levyllä julkaistua kappaletta. Lisäksi mukana oli kappale ”I’ll Be Back”, joka oli julkaistu "A Hard Day’s Night" -albumin brittiversiolla, sekä joulun aikoihin singlenä Britanniassa ja Yhdysvalloissa listaykköseksi noussut ”I Feel Fine” ja sen B-puolella julkaistu ”She’s a Woman”. "Beatles ’65" oli Yhdysvaltain listaykkönen yhdeksän viikkoa, ja se säilyi listalla 71 viikkoa. Kuusi "Beatles for Salen" kappaletta, joita ei ollut julkaistu "Beatles ’65" -levyllä, julkaistiin Yhdysvalloissa kesäkuussa 1965 albumilla "Beatles VI". Se oli listaykkösenä kuusi viikkoa.


title: Beatles for Sale

text: "Beatles for Salea" myytiin Britanniassa yli miljoona kappaletta. Sitä ja "Beatles ’65" -albumia on arvioitu myydyn kaikkiaan noin neljä miljoonaa kappaletta. Jos huomioon otetaan myös "Beatles VI" -albumi, on myyntimäärä yli viisi miljoonaa kappaletta.


title: Beatles for Sale

text: "Beatles for Salen" julkaisi Parlophone sekä stereo- että monoversiona. Kahden kappaleen miksauksessa on pieniä eroja painosten välillä: ”No Replyn” stereomiksaus on erilainen ja ”Words of Loven” stereoversio on yhdeksän sekuntia monoversiota lyhyempi. Ensimmäinen uusintapainos levystä otettiin heti vuonna 1965, mutta ainoastaan stereoversiona. Vuonna 1973 albumi julkaistiin C-kasettina ja 8-raitana. Ensimmäinen CD-versio ilmestyi monona 26. helmikuuta 1987, jolloin albumi palasi kahden viikon ajaksi Britannian listalle ja nousi korkeimmillaan sijalle 45. Samana vuonna levy ilmestyi ensimmäisen kerran Yhdysvalloissa.


title: Beatles for Sale

text: Syyskuussa 2009 "Beatles for Sale" julkaistiin muiden Beatles-studioalbumien kanssa "The Beatles in Stereo" -sarjassa. Levy nousi silloin uudelleen listoille ja oli muun muassa Britanniassa korkeimmillaan sijalla 56.


title: Beatles for Sale

text: "New Musical Express" käsitteli "Beatles for Salea" lyhyesti 13. marraskuuta 1964 ilmestyneessä numerossaan, kun levyä ei ollut vielä julkaistu. Arvostelun mukaan albumi on ”tupaten täynnä kiintoisia ja omaperäisiä Beatles-tavaramerkkejä”.


title: Beatles for Sale

text: Tuoreemmista arvostelijoista Allmusicin Stephen Thomas Erlewine on sitä mieltä, että Beatles kuulostaa "Beatles for Salella" lyödyltä ja kuluneelta – ja John Lennon katkeralta ja itseään inhoavalta. Erlewinen mielestä kuusi lainakappaletta tuntuu tappion myöntämiseltä, kun levyä vertaa täysin omista kappaleista koostuneeseen "A Hard Day’s Night" -albumiin, ja covereista ”Mr. Moonlight” on luultavasti huonoin Beatlesin koskaan levyttämä kappale. Hän myöntää kuitenkin, että albumilla oli tapahtunut merkittäviä musiikillisia muutoksia, joista huomattavimpana Bob Dylanin vaikutus. Yksittäisistä kappaleista parhaita ovat ”I’ll Follow the Sun”, ”Rock and Roll Music”, ”Honey Don’t” ja ”Kansas City/Hey Hey Hey Hey!”, mutta kappaleista ”Every Little Thing”, ”What You’re Doing” ja ”Everybody’s Trying to Be My Baby” huokuu väsymys. Lopuksi Erlewine toteaa "Beatles for Salen" olevan yhtyeen epätasaisin albumi, jonka parhaat kohdat osoittavat yhtyeen siirtyneen alkuperäisestä merseybeat-tyylistä uransa keskivaiheelle tyypilliseen poprockiin. Paikoin kovastakin kritiikistä huolimatta hän antaa albumille parhaan mahdollisen arvosanan, viisi tähteä.


title: Beatles for Sale

text: Pitchfork Mediassa "Beatles for Salen" arvioi syyskuussa 2009 Tom Ewing. Hän pitää ”Rock and Roll Musicia” yhtyeen parhaana rock and roll -kappaleena sitten esikoisalbumilla ilmestyneen ”Twist and Shoutin”. Lennonin kappaleet ja yhtyeen uudelleen löytämä rock and roll aiheuttavat sen, että "Beatles for Sale" on yhtyeen vaatimattomin albumi, mutta se on myös Beatlesin antoisimpia levyjä. Ewing antaa levylle arvosanaksi 9,3 pistettä kymmenestä mahdollisesta.


title: Beatles for Sale

text: Syyskuussa 2009 albumia arvosteli myös "The Daily Telegraph" -sanomalehden Neil McCormick. Vaikka hän toteaa yhtyeen kuulostavan levyllä fantastiselta, hän antaa sille vain kolme tähteä viidestä. Albumin kohokohtiin hän laskee kappaleet ”Eight Days a Week”, ”I’ll Follow the Sun” ja ”Baby’s in Black”.


title: Beatles for Sale

text: Niin ikään vuoden 2009 syyskuussa "Beatles for Salen" arvosteli Consequence of Sound -sivuston Anthony Balderrama. Hänen mielestään albumi kuuluu Beatlesin mielenkiintoisimpiin, ja sillä on hyvät ja huonot puolensa. Paras hetki on kappale ”I Don’t Want to Spoil the Party”. Balderrama antaa albumin arvosanaksi neljä ja puoli tähteä viidestä mahdollisesta.


title: Beatles for Sale

text: Arvostelut


Beatles for Sale


title: Beatles for Sale

text: Myöhemmät ajankohdat


title: Beatles for Sale

text: A-puoli


title: Beatles for Sale

text: B-puoli


title: Beatles for Sale

text:
Muusikot
Muut


title: BK Häcken

text: Bollklubben Häcken on jalkapalloseura Göteborgista, Ruotsista. Kaudella 2009 seuran edustusjoukkue pelaa Ruotsin korkeimmalla sarjatasolla Allsvenskanissa noustuaan takaisin kahden Superettanissa pelatun kauden jälkeen.


title: BK Häcken

text: Joukkueen perustivat vuonna 1940 joukko poikia, jotka halusivat pelata jalkapalloa. Kausi 2016 on seurahistorian 16. kausi Allsvenskanissa. Keväällä 2016 Häcken voitti seurahistorian ensimmäisen suuren pokaalin voittamalla Ruotsin Cupin.


title: BK Häcken

text: Joukkueen yleisöennätys on 19 205 katsojaa Ullevilla vuonna 1981 ottelussa Elfsborgia vastaan."Päivitetty 5. syyskuuta 2018."


title: Click and Create

text: Click & Create (CNC) on Clickteamin vuonna 1996 tekemä pelinteko-ohjelma, joka on korjattu versio The Games Factorysta. CNC:ssä on muun muassa mahdollisuus hankkia uusia liitännäisiä. Multimediaa tällä saa aikaiseksi myös. CNC:llä voi tehdä muun muassa cd-soittimen tietokoneelle.


title: Elias Järvineva

text: Elias Antero Järvineva (syntyjään Järvinen, 2. marraskuuta 1921 Namibia – 17. maaliskuuta 2006) oli suomalainen lentokonesuunnittelija, jonka merkittävin työ oli toimiminen Valmet L-70 Vinka-koulukoneen pääsuunnittelijana.


title: Elias Järvineva

text: Elias Järvineva syntyi Namibiassa eli entisessä Lounais-Afrikassa 1921, jossa hänen isänsä toimi lähetystyötä tekevänä rovastina. Järvineva pääsi ylioppilaaksi Kallion yhteiskoulusta vuonna 1940. Jatkosotaan hän osallistui Morane-hävittäjälentäjänä. Sotalentoja hänelle kertyi noin sata ennen kuin sotilaslentäjän ura päättyi haavoittumiseen vuonna 1944. Vuonna 1949 Järvineva valmistui erinomaisin arvosanoin Teknillisestä korkeakoulusta. Jatko-opintoina hän suoritti suomalaista DI-tutkintoa vastaavan Master of Science in Aeronautics-tutkinnon California Institute of Technologyssä (Caltech) vuonna 1952.


title: Elias Järvineva

text: Työssään Elias Järvineva toimi Valmet Lentokonetehtaan suunnitteluinsinöörinä vuodet 1948–1962 ja Ilmavoimien teknillisenä tarkastajana ilmavoimien esikunnassa 1963–1970. Tänä aikana hän oli mm. aloittamassa uudelleen koelentotoimintaa Ilmavoimissa. Tehtävissään hän yleni insinöörieverstiksi. Vuonna 1970 hän palasi Valmetille osastopäälliköksi toimien Ilmailun Kehittämisohjelman (IKO) johtajana ja samalla Valmetin Leko-70 eli L-70-koulukoneen, sarjakoneena Vinka, pääsuunnittelijana. Valmet ei ollut suunnitellut omaa lentokonetta sitten Valmet Tuuli III -koneen, jonka ensilento oli vuonna 1957. Elia Järvineva oli ollut myös tämän koneen pääsuunnittelija. Vinka sarjan jälkeen hän johti vielä ennen eläkkeelle jäämistään Turbo-Vinha- eli nimenmuutoksen jälkeen Redigo-potkuriturbiinikoneen suunnittelutyötä.


title: Tahvo

text: Tahvo on suomalainen miehen etunimi.


title: Tahvo

text: Tahvo itäsuomalainen muoto kreikkalaisesta nimestä "Stefanos", joka merkitsee 'kruunua', 'seppelettä'.


title: Tahvo

text: Tahvo on ollut yleinen puhuttelumuoto ja sitä on alettu antaa ristimänimenä 1870-luvulta alkaen. Almanakassa Tahvo on ollut vuodesta 1950 lähtien.


title: Tahvo

text: Väestörekisterikeskuksen tietojen mukaan nimen Tahvo on 1900-luvun alusta vuoden 2009 loppuun mennessä saanut 892 henkilöä.


title: Lise Myhre

text: Lise Myhre (s. 1. marraskuuta 1975) on norjalainen sarjakuvapiirtäjä. Hänen tunnetuin luomuksensa on Nemi.


title: Lise Myhre

text: Myhre työskenteli aikaisemmin muun muassa baarityöntekijänä. 1990-luvun puolivälissä hän kuitenkin alkoi piirtää sarjakuvia. Hänen suosikkinsa on Aarne Ankka -sarjakuva. Myhre piirsi vuonna 1996 Anne Ankan vastineeksi Aarne Ankalle Charlie Christensenin lopetettua sarjakuvan.


title: Lise Myhre

text: Nemi syntyi vuonna 1997 ja oli ensimmäinen Myhren piirtämä ihmishahmo. Nemi-strippien perusteella Myhre sai työharjoittelupaikan lehdestä.


title: Lise Myhre

text: Myhre on myös eläinoikeusaktivisti ja Alice Cooperin fani. Hän kuuntelee aina musiikkia tehdessään töitä.


title: Lise Myhre

text: Lise Myhre on naimisissa entisen Dimmu Borgir -basistin ICS Vortexin kanssa ja heillä on vuonna 2007 syntynyt poika.


title: Rashied Ali

text: Rashied Ali alkuaan Robert Patterson (1. heinäkuuta 1935 Philadelphia, Pennsylvania, Yhdysvallat – 12. elokuuta 2009) oli yhdysvaltalainen jazzmuusikko, jonka pääinstrumentti oli rummut. Hänet tunnetaan parhaiten John Coltranen viimeisten elinvuosien yhtyeen rumpalina. Alin veli Muhammad Ali oli myös rumpali, joka soitti muun muassa Albert Aylerin yhtyeessä. Coltranen kuoleman jälkeen Rashied Ali levytti muun muassa Pharoah Sandersin, Alice Coltranen ja James Blood Ulmerin kanssa.


title: Rashied Ali

text: Ali perusti myös lyhytikäisen Purple Trap -yhtyeen japanilaisen kitaristin Keiji Hainon ja basisti Bill Laswellin kanssa. Yhtyeen levy "Decided...Already the Motionless Heart of Tranquility, Tangling the Prayer Called ”I”" julkaistiin maaliskuussa 1999. Viimeiset Alin levyt on julkaistu Blue Music Group -levy-yhtiöllä.


title: Edward Wegelius

text: Edward Albert Wegelius (30. tammikuuta 1903 Moskova – 6. toukokuuta 1993 Helsinki) oli suomalainen lentokoneinsinööri ja VTT:n ylijohtaja vuosina 1948–1970.


title: Edward Wegelius

text: Wegelius kirjoitti ylioppilaaksi Helsingissä Brobergska samskolanissa vuonna 1922. Hän valmistui diplomi-insinööriksi ranskalaisesta École Nationale Supérieure de l'Aéronautique'sta vuonna 1929. Hän väitteli tekniikan tohtoriksi TKK:ssa vuonna 1944.


title: Edward Wegelius

text: Hän toimi Valtion Lentokonetehtaan materiaalikoelaitoksen johtajana 1929–39. Hän osallistui merkittävällä panoksella ns. kolupuun kehittämiseen. Kolupuuta eli koivuvaneriviilupuuta käytettiin sodan aikana korvaamaan vaikeasti hankittavia metallipotkureita. Hän toimi Valtion Lentokonetehtaan pääkonstruktöörinä 1940–44. Hän oli päävastuussa VL Myrskyn kehitystyössä ja vaikutti myös VL Humun kehityksen aloitukseen. Molemmissa ideana oli raaka-aineomavaraisuus eli puinen siipi. Molemmissa ajauduttiin lentokoneen paino-ongelmiin ja niihin tehtiin metallirakennemaisia painonsäästöratkaisuja, jotka johtivat Myrskyn heikkoon lujuuteen ja eräällä tavalla koko Valtion lentokonetehtaan maineen menetykseen kyvyssä tehdä lentokoneita.


title: Edward Wegelius

text: Wegelius on myös luonut saranasuksen - uuden hiihtokeksinnön. Lentokonerakennetekniikkaa käyttäen asennettiin koivusukseen sarana, joka sallii suksen taittumisen kahtia. VL-saranasuksi mahtuu tavallista suksea huomattavasti pienempiin tiloihin esimerkiksi lennoilla ja matkoilla. Oikaistuna se on aivan tavallinen suksi. Sen sarana on suksen lujin kohta. VL-saranasuksia valmisti mm. Karhu.


title: Edward Wegelius

text: 1945 Wegelius siirtyi VTT:n Metalliteknisen laboratorion johtajaksi, jossa hän toimi vuoteen 1974 asti. Hän toimi VTT:n ylijohtajana vuodet 1948–68 ja pääjohtajana 1968–70, jolloin hän siirtyi eläkkeelle.


title: Edward Wegelius

text: Sotilasarvoltaan hän oli insinöörikapteeni.


title: Edward Wegelius

text: Wegelius toimi myös Suomen ilmailuliiton puheenjohtajana ja oli vuonna 1970 FAI:n puheenjohtaja. Hän toimi myös ISO International Organization for Standardization puheenjohtajana, ja monissa muissa tehtävissä Suomen tekniikan edistämisen parissa.


title: Albert Ayler

text: Albert Ayler (13. heinäkuuta 1936 Cleveland, Ohio – 1970 New York) oli yhdysvaltalainen jazzmuusikko ja -säveltäjä, jonka pääinstrumentti oli saksofoni. Ayler oli 1960-luvun free jazz -tyylisuunnan keskeisiä vaikuttajia, jonka musiikissa keskeisin ominaisuus oli harmonian tai melodian sijaan äänenväri ja joka kehitti edelleen John Coltranen ja Ornette Colemanin kokeiluja tällä saralla. Aylerin vuosien 1965 ja 1966 levytykset kuten "Spirits Rejoice" ja "Truth is Marching In" käyttivät perinteisen Pelastusarmeijan soittokunnan vaskipuhallinsoundia ja niissä käytettiin yksinkertaisia marssinomaisia teemoja, jotka vuorottelivat yhtyeen ryhmäimprovisaatioiden kanssa.Hänen sävellyksensä ghosts sanotaan olevan ruotsalainen kansanlaulu.


title: Albert Ayler

text: Ayler luultavasti teki itsemurhan, ja hänet löydettiin New Yorkin East Riveristä.


title: Liettuan koripalloliiga

text: Liettuan koripalloliiga ("Lietuvos Krepšinio Lyga") on Liettuan miesten koripallon korkein sarjataso. Ainoastaan kaksi joukkuetta on pystynyt mestaruuteen: Lietuvos Rytas on voittanut mestaruuden viidesti ja Žalgiris Kaunas peräti 19 kertaa.Kussakin joukkueessa saa olla korkeintaan neljä ulkomaalaista pelaajaa. Rajoitukset eivät kuitenkaan koske virolaisia ja latvialaisia pelaajia.


title: Queens (yhtye)

text: Queens on puolalainen pop-yhtye. Se perustettiin toukokuussa 2005. Yhtyeen ensimmäinen studioalbumi, "Made for Dancing" julkaistiin 3. helmikuuta 2006. Yhtye tekee kappaleita sekä englanniksi että puolaksi.


title: Queens

text: Queens on New Yorkin suurin piirikunta pinta-alaltaan ja väkiluvultaan toiseksi suurin. Queens sijaitsee Long Islandilla.


title: Queens

text: Queens on hyväksytty virallisesti yhdeksi kahdestatoista alkuperäisesta New Yorkin piirikunnasta 1. marraskuuta 1683. Queens on nimetty Kaarle II:n vaimon mukaan. Queens jakautuu viiteen kaupunginosaan: Long Island Cityyn, Jamaicaan, Flushingiin, Far Rockawayhin ja Floral Parkiin.


title: Queens

text: Queens kattaa pinta-alaltaan yli kolmanneksen New Yorkin kaupungista. Siellä on paljon keskiluokkaisia omakotialueita, vaikka sellaisilla seuduilla kuin Forest Hillsissä onkin enimmäkseen kerrostaloja. Vuonna 2003 Queensin väestöstä 47 prosenttia muodostui maahanmuuttajista. Vaikka koko New York on kansainvälinen ja monipuolinen kaupunki, Queens on sen kaupunginosista etnisesti kirjavin. Eri alueilla on leimalliset kansallisuusryhmänsä: irlantilaiset Woodsidessa, kreikkalaiset Astoriassa, puolalaiset ja liettualaiset Maspethissa ja italialaiset Coronassa. Flushingista on tullut New Yorkin suurin aasialaiskeskus, kun sinne on muuttanut paljon kiinalaisia, korealaisia ja itäintialaisia, ja samalla paikallinen talouselämä on elpynyt. Yli puolet New Yorkin latinoista asuu Queensissa ja heidän ravintolansa ja matkatoimistonsa hallitsevat kokonaisia alueita. Afroamerikkalaiset asuvat enimmäkseen Hollisissa, Cambria Heightsissa, St. Albansissa ja Springfield Gardensissa, ja he ovat integroituneet yhteiskuntaan Queensissa paremmin kuin New Yorkin muissa osissa. Kaupunginosassa ei ole selviä slummialueita.


title: Queens

text: Jackson Heightsin alueella asuvat intialaiset ja latinot, Richmond Hillissä on suuri sikhien yhteisö, Sunnysidessa on suuri kiinalaisyhteisö ja Jamaican kaupunginosassa asuu paljon afroamerikkalaisia ja Karibialta muuttaneita.


title: Queens

text: 1800-luvulla Queensissä oli useita kilparatoja ja kaksi rantaa, joilla varakkaat viettivät vapaa-aikaansa, ja sinne perustettiin myös hautausmaa. Calvary Cemetaryn hautausmaa on yhä Yhdysvaltain suurin, ja 7 000 sisällissodan veteraania on haudattu Cypress Hillsiin. Vuonna 1836 rakennettiin Long Islandin rautatie, jonka alkuperäinen tarkoitus oli lyhentää matkaa New Yorkista Bostonin-lautalle ja joka kulki vielä silloin enimmäkseen maaseudun halki. Tilanne muuttui 1870-luvun jälkeen, kun William Steinway perusti alueelle pianotehtaan ja Conrad Poppenhusen kumitehtaan. Myöhemmin Newton Creekin alueelle syntyi raskasta teollisuutta ja Queensiin muutti paljon siirtolaisia.


title: Queens

text: Vuonna 1894 Queensin länsiosa liitettiin New Yorkin kaupunkiin ja sen itäisistä alueista muodostettiin Nassaun piirikunta. Queens kasvoi nopeasti, kun Queensboro Bridgen silta avattiin vuonna 1909 ja Long Islandin rautatieltä rakennettiin yhteys Penn Stationille Manhattanilla vuonna 1910. Pian sen jälkeen alueelle alkoi kulkea myös metro. Queens oli mykkäelokuvien aikana elokuvateollisuuden keskus, kunnes Hollywood sai sen aseman 1920-luvun lopulla. Kasvavassa kaupunginosassa oli yli miljoona asukasta jo ennen kuin se yhdistettiin Bronxiin kolmella sillalla ja Manhattaniin Midtownin tunnelin avulla 1940.


title: Queens

text: Queensin tasaiset ja aukeat alueet sopivat hyvin ilmailuun, ja siellä on kaksi suurta lentoasemaa. LaGuardian lentoasema on perustettu 1939, ja vuonna 1948 perustettiin Idlewildin lentokenttä, joka nimettiin uudelleen John. F. Kennedyn lentoasemaksi 1963. Hyvien liikenneyhteyksien ja harvan asutuksen vuoksi Flushing Meadows oli luonteva valinta kahden maailmannäyttelyn pitopaikaksi vuosina 1939–1940 ja 1964–1965. Siellä järjestetään yhä vuosittain Yhdysvaltain avoin tennisturnaus.


title: Angeli

text: Angeli () on kylä Inarin kunnassa Muotkatunturin erämaa-alueen kupeessa. Kylä sijaitsee Inarijoen varressa Norjan rajan läheisyydessä ja valtaosa sen asukkaista puhuu saamea. Kylästä on yhteys sorapintaista maantietä 9704 pohjoiseen Karigasniemelle (61 km) ja itään maantietä 9553 Inarin kirkonkylään (etäisyys 62 km).


title: Angeli

text: Kansanmusiikkiyhtye Angelin tytöt, vuodesta 1997 lähtien Angelit, on kotoisin Angelin kylästä. Myös läänintaiteilija Ulla Pirttijärvi-Länsman ja näyttelijä Irene Länsman ovat kotoisin Angelista.


title: Angeli

text: Kylässä sijaitsee lakkautettu Angelin rajavartioasema. Läheisen Riutusvaaran anortosiittikivi tuli kuuluisaksi yhtenä vaihtoehtona korvata Finlandia-talon julkisivumateriaalina käytettävä Carraran marmori.


title: Veini

text: Veini on suomalainen miehen etunimi ja sukunimi.


title: Veini

text: Veini on suomalainen muunnos ruotsalaisesta nimestä Sven, joka on merkinnyt ’poikaa’, ’nuorukaista’ ja ’aseenkantajaa’.


title: Veini

text: Nimi on yleisin 1920- ja 1930-luvuilla syntyneillä. Almanakkaan se tuli kuitenkin vasta vuonna 1964. Nimipäivä on 21. elokuuta.


title: Veini

text: Vuoden 2014 elokuuhun mennessä "Väestörekisterikeskuksen" mukaan Veini-nimen on saanut 563 miestä sekä alle 21 naista. Sukunimenä Veini oli vuoden 2014 elokuussa 102 henkilöllä.


title: Ornette Coleman

text: Ornette Coleman (9. maaliskuuta 1930 Fort Worth, Texas – 11. kesäkuuta 2015 New York) oli yhdysvaltalainen jazzmuusikko ja -säveltäjä, jonka pääinstrumentti oli alttosaksofoni. Hän oli 1960-luvulla free jazzin merkittäviä uranuurtajia ja jazzin historian keskeisiä hahmoja. Coleman aloitti uransa R&B- ja bebop-muusikkona ja soitti alun perin tenorisaksofonia, jonka hän myöhemmin kuitenkin vaihtoi alttosaksofoniin. Colemanin sointi on saanut paljon vaikutteita bluesista.


title: Ornette Coleman

text: Vuonna 1959 nauhoitettu "The Shape of Jazz to Come" oli kriitikko Steve Hueyn mukaan ”vedenjakaja avant-garde jazzin syntymisessä ja syvällisesti vaikutti sen tulevaan kehitykseen”. Levy oli löyhästi bluespohjainen ja usein varsin melodinen, mutta raidat olivat harmonisesti poikkeuksellisia ja yllätyksellisiä. Colemanin vuoden 1961 levytys "Free Jazz: A Collective Improvisation", jossa esiintyivät myös muun muassa Don Cherry ja Freddie Hubbard trumpetissa, Eric Dolphy bassoklarinetissa ja sekä Billy Higgins että Ed Blackwell rummuissa, oli yli neljäkymmenminuuttisena siihen asti pisin koskaan levytetty jazz-kappale. Free jazz -tyylin nimi otettiin kyseisen albumin nimestä.


title: Ornette Coleman

text: Coleman vieraili yhtyeineen Pori Jazz -festivaaleilla vuosina 1978 (Ornette Coleman Sextet) ja 1991 (Ornette Coleman & The Prime Time).


title: Ornette Coleman

text: Vuonna 2007 hänelle annettiin Grammy-palkinto työstään musiikin hyväksi.


title: Ornette Coleman

text: Coleman kuoli sydänhalvaukseen kesäkuun 11. päivänä 2015 New Yorkissa.


title: Rakkula

text: Rakkula on ihmisen puolustusjärjestelmän aiheuttama ihon pinnalla oleva kohouma, jonka alla on nestettä pääasiassa imusuonistosta. Rakkula voi syntyä palovamman tai hiertymän aiheuttamana ja sen tehtävänä on ihon korjaamisen auttaminen. Rakkula on usein kipeä.


title: Rakkula

text: Jotkin autoimmuunisairaudet aiheuttavat rakkuloita laajoille alueille.


title: Rakkula

text: Tietyt kemialliset aseet (rakkuloita nostattavat aineet) toimivat aiheuttaen rakkuloita. Tällaisia aineita ovat sinappikaasu ja lewisiitti.


title: BLOOD

text: BLOOD on japanilainen, vuonna 2002 toimintansa aloittanut visual kei -yhtye. BLOOD on esiintynyt kolme kertaa suomessa, ensimmäisen kerran 18. elokuuta 2005 Turussa, toisen kerran 8. huhtikuuta 2006 Helsingissä, Kulttuuriareena Gloriassa ja kolmannen kerran Gloriassa 26. elokuuta 2007.


title: Tauno

text: Tauno on suomalainen miehen etunimi. Nimi Tauno on todennäköisesti syntynyt Karjalassa murresanasta tauno, joka tarkoittaa 'sävyisää', 'hyväntapaista'. Karjalassa nimi Tauno tuli käyttöön 1860-luvulla Suosituimmillaan nimi Tauno oli 1910–1930-luvuilla, ja se sai oman nimipäivän 1929. Suomesta nimi on kulkeutunut Viroon 1940-luvulla.


title: Tauno

text: Elokuuhun 2018 mennessä "Väestörekisterikeskuksen" mukaan Tauno-nimen on saanut 29 025 miestä ja alle viisi naista. Virossa 1.1.2018 oli 722 miehellä nimenä Tauno, ja se on 213. yleisin miehen nimi Virossa.


title: Empire Earth II

text: Empire Earth II on Mad Doc Softwaren kehittämä ja Sierra Entertainmentin julkaisema reaaliaikainen strategiapeli. Peli julkaistiin vuonna 2005 Microsoft Windowsille. Peli on jatko-osa vuoden 2001 "Empire Earthille". Pelille on julkaistu lisäosa "" ja jatko-osa "Empire Earth III".


title: Empire Earth II

text: Peliä on kritisoitu muun muassa korkeista järjestelmävaatimuksista, monimutkaisuudesta ja tehtäväeditorin hankalakäyttöisyydestä. Toisaalta sitä on kehuttu runsaista säätömahdollisuuksista, hyvästä pelattavuudesta ja laajuudesta.


title: Empire Earth II

text: Edeltäjäänsä "Empire Earthiin" verrattuna peliin on lisätty useita uusia ominaisuuksia, joilla voi vaikuttaa pelin kulkuun huomattavasti. Vuorokauden ja säätilan vaihtelut vaikuttavat yksiköiden nopeuteen sekä sodankäyntiin yleisesti. Säätilat on mahdollista poistaa käytöstä ennen pelin alkua. Sotastrategiakartan avulla voi luoda omia sotasuunnitelmia, jotka helpottavat sodankäyntiä eniten vaikeimmilla vaikeusasteilla. Citizen Managerilla voi yhden kartan avulla ohjailla kansalaisia tekemään eri tehtäviä, kuten rakentamaan uusia ja korjaamaan vanhoja rakennuksia tai ujuttamaan kansalaiset keräämään luonnonvaroja.


title: Empire Earth II

text: Pelissä on yhteensä 275 erilaista rakennusta sisältäen maailmanihmeet sekä muut erikoisuudet. Ysiköitä pelistä löytyy 350 erilaista. Jokaisella sivilisaatiolla on oma erikoisyksikkönsä.


title: Empire Earth II

text: Ennen rakennuksien rakentamista tai yksiköiden luomista kansalaisten täytyy kerätä erilaisia luonnonvaroja, pelissä on kahdenlaisia luonnonvaroja: pää- sekä erikoisluonnonvarat. Pääluonnonvarat ovat mahdollisia kaikilla aikakausilla, ja niitä ovat ruoka, puu, kulta ja kivi.


title: Empire Earth II

text: Erikoiset luonnonvarat ovat mahdollisia tietyillä aikakausilla, esimerkiksi tina on mahdollista aikakausilla 1–6, rauta aikakausilla 4–9, salpietari 7–12, öljy 10–15 sekä uraani aikakausilla 13–15. Joitakin luonnonvaroja varten täytyy rakentaa erillinen tehdas.


title: Empire Earth II

text: Pelissä on yhteensä 15 aikakautta, seuraavalle aikakaudelle ei pääse automaattisesti, vaan pitää kehittyä tarpeeksi sekä tehdä töitä kehityksen eteen. Sivilisaation kehitystä edistävät muun muassa maailmanihmeet sekä linnoittautumiset.Pelissä on 14 erilaista sivilisaatiota, joista jokaisella on erikoiskyvyt sekä -yksiköt.


title: Empire Earth II

text: Peli on saanut GameSpotin arvostelussa arvosanaksi 8/10.


title: Empire Earth II

text: Muropaketin arvostelussa etenkin pelin käyttöliittymä on saanut kiitosta.


title: Isomuurahaiskarhu

text: Isomuurahaiskarhu ("Myrmecophaga tridactyla") on Etelä- ja Keski-Amerikassa elävä hyönteisiä syövä vajaahampainen nisäkäs. Se elää heinikkomailla, soilla ja alankosademetsissä.


title: Isomuurahaiskarhu

text: Isomuurahaiskarhu on muurahaiskarhuista kookkain. Sen ruumiin pituus on 100–130 senttimetriä ja hännän 65–90 cm. Uros painaa 24–39 kilogrammaa ja naaras 22–35 kg. Väriltään laji on harmaa ja ruskea, ja harteilla ja selässä on mustia juovia. Isomuurahaiskarhulla on kummassakin eturaajassaan kaksi jopa 10 cm:n mittaista ja terävää kynttä, joilla se puolustautuu. Isomuurahaiskarhulla on pitkä, putkimainen kuono, jonka avulla se kerää hyönteisiä keoista ja koloista.


title: Isomuurahaiskarhu

text: Isomuurahaiskarhu käyttää ravintonaan lähes yksinomaan muurahaisia ja termiittejä. Näitä se saalistaa työntämällä 60-senttimetrisen tahmean kielensä kekoon nopeasti, 150 kertaa minuutissa. Hyönteiset tarttuvat kielen sylkeen ja väkäsiin, ja muurahaiskarhu vetää ne suuhunsa. Eläimen suu, kieli, lihakset ja leukaluut ovat sopeutuneet hyvin tällaiseen saalistustapaan. Sen kieliluut ovat isot ja nivelikkäät, ja kieli on kiinnittynyt osin alas kaulaan. Sen suuaukko on vain kynän levyinen. Isomuurahaiskarhulla ei ole hampaita, vaan se jauhaa saaliinsa mahassaan.


title: Isomuurahaiskarhu

text: Isomuurahaiskarhunaaras saa keväisin yhden poikasen. Isomuurahaiskarhun tiineysaika on 190 vuorokautta. Yksilö saavuttaa sukukypsyyden kaksivuotiaana. Se voi elää tarhassa 26-vuotiaaksi.


title: Isomuurahaiskarhu

text: Isomuurahaiskarhu on yleensä ihmistä kohtaan suvaitseva, mutta samalla kun sen elinpiiri Etelä- ja Keski-Amerikassa on kaventunut, sen on raportoitu uhattuna käyvän kynsillään ihmisen kimppuun. Kaksi ihmisen kuolemaan johtanutta yhteenottoa on ilmoitettu Brasiliassa.


title: Francis Kirwa

text: Francis Chepsiror Kirwa (s. 28. marraskuuta 1974 Tebeson) on suomalainen kenialaissyntyinen kestävyysjuoksija. Hän sai Suomen kansalaisuuden kesäkuussa 2005. Hän kuuluu kalenjin-heimoon.


title: Francis Kirwa

text: Kirwa voitti 5 000 metrin Suomen mestaruuden vuonna 2005 (ajalla 14.14,28) ja puolimaratonin vuonna 2003 (1.03.44). 10 000 metrillä hän on ollut kerran hopealla (2005), samoin maastojuoksun pitkällä matkalla (2005).


title: Francis Kirwa

text: Yleisurheilun MM-kisoissa 2005 Kirwa oli maratonilla 39:s. Vuoden 2006 Rotterdamin maratonilla hän oli kahdestoista ajalla 2.13,09, joka oli tuolloin matkan kaikkien aikojen kahdeksanneksi paras suomalaisaika. Huhtikuussa 2008 Kirwa voitti Padovan maratonin ajalla 2.11.00.


title: Francis Kirwa

text: Pekingissä 2008 Kirwa oli olympialaisten maratonilla 17.


title: Francis Kirwa

text: Francis Kirwa ei ole läheistä sukua toiselle suomalaisjuoksijalle Wilson Kirwalle. Seuratasolla hän on edustanut Lahden Ahkeraa vuodesta 2002. Kirwaa valmentaa Timo Vuorimaa.


title: Francis Kirwa

text: Kirwa osallistuu myös joihinkin kuntourheilukilpatapahtumiin, mm. Lassen hölkkään.


title: Help! (albumi)

text:
Help! on The Beatles -yhtyeen viides Britanniassa julkaistu albumi, joka ilmestyi elokuussa 1965. Se on samalla yhtyeen tähdittämän "Apua!"-elokuvan soundtrack. Albumin A-puoli sisältää itse elokuvaan kuuluvia kappaleita ja B-puoli muuta uutta studiomateriaalia. Levyllä on muun muassa eräs yhtyeen kuuluisimmista lauluista, ”Yesterday”. Muita tunnettuja kappaleita ovat erityisesti singlejulkaisut ”Help!” ja ”Ticket to Ride”. "Help!" nousi Britannian listaykköseksi yhdeksän viikon ajaksi ja sitä myytiin siellä lähes miljoona kappaletta.
Tyylillisesti "Help!" edustaa Beatlesille pohjimmiltaan siirtymäalbumia, jossa on elementtejä sekä yhtyeen menneisyydestä että kokeellisesta tulevaisuudesta. Musiikillisia vaikutteita antoi erityisesti näihin aikoihin suureen suosioon noussut folkrock. Myös albumin sanoitukset ovat aiempaa syvällisempiä.


title: Help! (albumi)

text: Yhdysvalloissa, jossa "Help!" on yhtyeen kahdeksas studioalbumi, levy julkaistiin erilaisella kappalesisällöllä ja kannella. Se sisältää ainoastaan elokuvaan kuuluneet kappaleet – eli brittiversion A-puolen sisällön – muun materiaalin ollessa George Martinin orkesterin instrumentaaliesityksiä. Siten muun muassa ”Yesterday” puuttuu Yhdysvaltain-versiolta. Myös Yhdysvalloissa albumi oli yhdeksän viikkoa listaykkösenä ja se myi kultalevyyn oikeuttavat miljoona kappaletta jo ennakkoon.


title: Help! (albumi)

text: The Beatlesin vuosi 1964 oli ollut erittäin kiireinen. Se väsytti yhtyettä, minkä on sanottu vaikuttaneen negatiivisesti vuoden lopulla julkaistuun "Beatles for Sale" -albumiin. Kun yhtye ei saanut aikaiseksi tarpeeksi omia kappaleita, tilalle otettiin huomattavan paljon lainakappaleita. Se ja erillinen single ”I Feel Fine” nousivat kuitenkin Britannian listaykkösiksi. Yksin Yhdysvalloissa ilmestyi single ”Eight Days a Week”, joka ylsi siellä listan kärkeen.


title: Help! (albumi)

text: Vuoteen 1965 tultaessa musiikilliset muotivirtaukset olivat muuttuneet ja yhtye alkoi saada merkittäviä kilpailijoita. Britanniassa listan kärkitiloilla nähtiin The Rolling Stonesin, The Animalsin ja The Kinksin kaltaisia rhythm and blues -yhtyeitä.


title: Help! (albumi)

text: Helmi–toukokuussa 1965 Beatles kuvasi eri puolilla maailmaa uutta elokuvaansa "Apua!". Elokuva merkitsi yhtyeelle uuden, tuotteliaan laulunkirjoittamiskauden alkua.


title: Help! (albumi)

text: Albumi äänitettiin hajanaisissa sessioissa helmikuussa, huhtikuussa ja kesäkuussa 1965. Nauhoituksiin käytettiin kaikkiaan kaksitoista päivää, joiden lisäksi oli lukuisia miksaus- ja editointisessioita. Levyn äänittäminen aloitettiin Abbey Roadin studioiden kakkosstudiossa juuri ennen itse elokuvan kuvausten alkua. Sessioiden ensimmäinen päivä oli 15. helmikuuta, jolloin työstettiin kappaleita ”Ticket to Ride”, ”Another Girl” ja ”I Need You”. Kesäkuussa valmistuivat kuusi albumin elokuvassa olleista lauluista. Suurin osa elokuvassa kuulumattomista lauluista äänitettiin myös kesäkuussa, mutta vasta sen jälkeen, kun kuvaukset olivat päättyneet. Kenties merkittävin yksittäinen äänityspäivä oli 14. kesäkuuta, jolloin äänitettiin Paul McCartneyn kappaleet ”I’ve Just Seen a Face”, ”Yesterday” ja ”I’m Down”. Sessiot saatiin päätökseen 17. kesäkuuta.


title: Help! (albumi)

text: Beatles käytti äänityksissä uusia tapoja. Aiemmin kappaleista oli tehty tietty määrä ottoja ja lopuksi valittu niistä paras pidemmälle työstettäväksi. Nyt yhtye nauhoitti ensin rytmiraidan, johon myöhemmin päällekkäisäänitettiin lauluosuudet ja ylimääräiset instrumentit. Vaikka kappaleet olisi näin ollen voinut äänittää vain yhdellä tai kahdella otolla, ottoihin ja niiden erilaisiin variaatioihin käytettiin usein tuntikausia aikaa. Yhtye alkoi myös nauhoittaa kappaleiden harjoitusversioita, ja niitä käytettiin tarvittaessa pohjaraitana lopulliselle versiolle. Lisäksi nimikappaleessa ”Help!” käytettiin ”vähennysmiksausta”, jossa kaksi lauluraitaa yhdistettiin, jolloin saatiin vapautettua yksi raita kitaran päällekkäisäänitykselle. Tämä käytäntö oli voimassa aina kesään 1968 asti, jolloin Abbey Roadin studioiden neliraitatekniikan korvasi kahdeksanraitatekniikka.


title: Help! (albumi)

text: Äänityssessioissa levytettiin useita kappaleita, jotka eivät päätyneet itse albumille. Ne olivat ”Ticket to Ride” -singlen b-puoli ”Yes It Is”, ”Help!”-singlen b-puoli ”I’m Down”, Larry Williams -cover ”Bad Boy”, ”Wait”, ”That Means a Lot” ja ”If You’ve Got Trouble”, josta kaavailtiin rumpali Ringo Starrin soolonumeroa. Näistä ”Bad Boy” ja ”Yes It Is” ilmestyivät Yhdysvalloissa kesäkuussa 1965 albumilla "Beatles VI". Lisäksi ”Bad Boy” sisältyi joulukuussa 1966 Britanniassa julkaistulle kokoelmalle "A Collection of Beatles Oldies (But Goldies)". ”Wait” julkaistiin yhtyeen seuraavalla albumilla "Rubber Soul". Sen sijaan ”That Means a Lot” ja ”If You’ve Got Trouble” ilmestyivät albumilla vasta maaliskuussa 1996, studioharvinaisuuksia sisältävällä "Anthology 2" -kokoelmalla.


title: Help! (albumi)

text: Vuonna 1965 mono, eli yksikanavainen ääni, oli vielä huomattavasti vähintään kaksikanavaista stereota suositumpi äänentoistomuoto. Niinpä tuottaja George Martin apulaisineen käytti albumin monomiksaukseen paljon enemmän aikaa kuin stereomiksaukseen, jossa Martin ei itse ollut aina edes paikalla. Stereo- ja monoversioissa on se ero, että kappaleen ”Help!” instrumentaaliraita on sama, mutta lauluraita eri.


title: Help! (albumi)

text: "Help!" on yhtyeen siirtymäkauden albumi, jolla on vaikutteita niin yhtyeen menneisyydestä kuin kokeellisesta tulevaisuudesta. Edellinen albumi "Beatles for Sale" oli John Lennonin sanoin yhtyeen country & western -albumi, mutta "Help!" sai vaikutteita tuolloin muodissa olleesta folkrockista. Bob Dylan oli tuolloin Britanniassa musiikin saralla suurin yksittäinen vaikuttaja, ja hänen kappaleistaan tehtiin paljon folkrock-versioita. Albumilla on vaikutteita myös country- ja bluegrass-tyyleistä aina klassiseen musiikkiin asti. Sanoitusten itsetutkiskelevat silmäykset, joita jo edellislevyllä oli jonkin verran, muuttuivat nyt entistä syvällisemmiksi. Kappaleilla ei ole tekemistä elokuvan juonen kanssa, sillä yhtye kirjoitti laulut ”Help!”-kappaletta lukuun ottamatta käsikirjoitukseen perehtymättä.


title: Help! (albumi)

text: Albumin kappaleista kokonaan tai lähes kokonaan John Lennonin kirjoittamia ovat ”Help!”, ”You’ve Got to Hide Your Love Away”, ”You’re Going to Lose That Girl”, ”Ticket to Ride” ja ”It’s Only Love”. Paul McCartneyn aikaansaannoksia ovat ”The Night Before”, ”Another Girl”, ”Tell Me What You See”, ”I’ve Just Seen a Face” ja ”Yesterday”. George Harrison puolestaan kirjoitti laulut ”I Need You” ja ”You Like Me Too Much”. ”Act Naturally” ja ”Dizzy Miss Lizzy” ovat lainakappaleita. Ne olivat samalla yhtyeen viimeiset levytetyt coverit ennen vuoden 1970 "Let It Be" -albumia. Beatles oli ensimmäisillä albumeillaan luottanut vahvasti lainakappaleisiin, mutta 1960-luvun puoleenväliin tultaessa ne jäivät kokonaan pois.


title: Help! (albumi)

text: Albumin Britannian- ja Yhdysvaltain-painokset eroavat sisällöllisesti toisistaan. Britannian-painoksen A-puoli sisältää "Apua!"-elokuvassa kuullut seitsemän kappaletta ja B-puolella on seitsemän muuta laulua. Kaava on siten sama kuin "A Hard Day’s Night" -albumilla. Yhdysvaltain-painos sisälsi ainoastaan Britannian-painoksen A-puolen laulut sekä kuusi Ken Thornen sovittamaa ja George Martinin orkesterin esittämää kappaletta. Kyseiset instrumentaalit ovat sekoitus orkesteroituja Beatles-kappaleita, klassista musiikkia ja uusia sävellyksiä. Yhdysvaltain-painoksen aloittaa kuusitoistasekuntinen James Bond -intro. ”Another Hard Day’s Night” on puolestaan sikermä kappaleista ”A Hard Day’s Night”, ”Can’t Buy Me Love” ja ”I Should Have Known Better”, ja siinä kuullaan Beatles-albumin saralla ensimmäisen kerran sitaria. Vaikka Beatles itse ei soittanutkaan kappaleessa, soi se elokuvassa kohtauksessa, jossa yhtye vierailee intialaisessa ravintolassa. John Lennon onkin myöhemmin kertonut, että yhtyeen kiinnostus Intiaa kohtaan alkoi juuri "Help!"-albumia työstäessä.


title: Help! (albumi)

text: Albumin nimikappale ”Help!” on lähes kokonaan John Lennonin kirjoittama, ja hän itse piti sitä eräänä parhaista Beatles-lauluistaan. Laulu kertoo siitä, kuinka hän oli tuolloin tyytymätön elämäntilanteeseen, jota hän itse myöhemmin kutsui omaksi ”lihavan Elviksen kaudeksi”. Kysessä oli siis todellinen ”avunhuuto”. Albumin toinen kappale on Paul McCartneyn kirjoittama ”The Night Before”, joka on yksi lukuisista lauluista, jotka käsittelevät hänen pettymystään silloiseen tyttöystäväänsä Jane Asheriin. Se on myös ensimmäinen Beatles-kappale, jolla kuullaan sähköpianoa. Yhtyeen ensimmäinen täysin akustinen kappale on puolestaan John Lennonin kirjoittama, Bob Dylanin musiikista vaikutteita saanut ”You’ve Got to Hide Your Love Away”. Siinä vierailee myös yhtyeen ensimmäinen sessiomuusikko sitten ensisingle ”Love Me Don”, sillä huilusoolosta vastaa EMIllä sovittajana työskennellyt John Scott.


title: Help! (albumi)

text:
George Harrison kirjoitti kappaleen ”I Need You” rakkauslauluksi tyttöystävälleen Pattie Boydille. Kappaleessa Harrison käytti ensimmäisen kerran wah-wah-pedaalia. Säveltäjä itse ei arvostanut kappaletta eikä muun muassa maininnut sitä lainkaan vuonna 1980 ilmestyneessä kirjassaan "I Me Mine". Kappaleessa ”Another Girl” kertojaminä kuvailee tunteitaan tilanteessa, jossa hänellä on varsinaisen seurustelukumppanin ohella myös toinen tyttö. Albumin vinyyliversion A-puolen päättää keskitempoinen ja sävyltään katkera ja ristiriitainen ”Ticket to Ride”. Kappale oli aikanaan psykologisesti syvintä mitä Beatles oli koskaan levyttänyt. Raskaine rumpukomppeineen ja kitarasoundeineen se erosi myös musiikillisesti valtavirrasta, ja John Lennon piti sitä eräänä ensimmäisistä heavylevyistä. Se on myös yhtyeen ensimmäinen albumille päätynyt yli kolmeminuuttinen kappale.
Ringo Starrin laulama ”Act Naturally” on ainoa Beatlesin levyttämä lainakappale, jota se ei ollut aiemmin esittänyt lavaohjelmistossaan. Kappaleen alkuperäisversion esitti Buck Owens, jonka laulamana kappale nousi vuonna 1963 Yhdysvaltain country & western -listan ykköseksi. John Lennonin kirjoittamaa ja laulamaa ”It’s Only Lovea” on pidetty täytekappaleena. Lennon itse on väheksynyt myöhemmin erityisesti sen kielikuvia. ”You Like Me Too Much” on albumin toinen George Harrisonin kirjoittamista kappaleista. Se äänitettiin elokuvaa varten jo helmikuussa 1965, mutta jätettiin lopulta siitä pois. ”Tell Me What You See” on kirjoittajansa Paul McCartneyn mukaan täytekappale. Myös tätä laulua suunniteltiin alun perin käytettäväksi elokuvassa, vaikkei siihen lopulta päätynyt. ”I’ve Just Seen a Face” on Paul McCartneyn kirjoittama kappale, jota hän oli esittänyt pianolla jo vuosia aikaisemmin erilaisissa sukunsa juhlissa Liverpoolissa. Kappaleen työnimenä oli ”Auntie Gin’s Theme”, koska McCartneyn Gin-täti piti laulusta.


title: Help! (albumi)

text: Paul McCartneyn säveltämä ”Yesterday” on Beatlesin mahdollisesti tunnetuin kappale, josta 1980-luvun alkuun mennessä oli tehty yli 2 500 cover-versiota. Laulun sävel tuli McCartneyn mieleen yöllä hänen nukkuessaan. Kappaleessa kuullaan vain McCartneyn laulua, hänen akustista kitaraansa sekä jousikvartettia. ”Yesterday” merkitsi yhtyeen uralla eräänlaista käännekohtaa, sillä se oli yhtyeen ensimmäinen kappale, jossa sen ulkopuolisten muusikoiden merkitys oli suuri. Niinpä kappaleesta ei voitu konserteissa esittää samanlaista versiota kuin levyllä. Albumin viimeinen kappale on Larry Williams -cover ”Dizzy Miss Lizzy”, toinen albumin kahdesta lainakappaleesta. Beatles oli esittänyt kappaletta keikoillaan jo vuosina 1960–1962. Vaihtoehtona viimeiseksi raidaksi olisi ollut myös ”Yesterday”, mutta yhtye oletti, että rock and roll -klassikko olisi yhtyeen faneille hyväksyttävämpi vaihtoehto.


title: Help! (albumi)

text: Tulevalla kiertueella yhtyeen settilistaan kuului vain kolme uuden albumin kappaletta: ”Help!”, ”Ticket to Ride” ja ”Yesterday”. Näistä ”Yesterday” oli ainoa, joka oli mukana myös seuraavalla, vuoden 1966 kiertueella.


title: Help! (albumi)

text: Albumin kansien kuvauksesta vastasi "With the Beatles"-, "A Hard Day’s Night"- ja "Beatles for Sale" -albumien tapaan Robert Freeman. Freeman piti asuista, jotka olivat yhtyeen yllä "Apua!"-elokuvan Alpeilla kuvatussa hiihtokohtauksessa, joten hän halusi niitä käytettävän myös levyn kannessa. Valkoinen tausta saatiin Lontoon Twickenham-studioilta. Freemanin ajatuksena oli, että yhtyeen jäsenet esittäisivät lippuopastuksen mukaisesti sanan ”HELP”. Lopputulos ei kuitenkaan miellyttänyt häntä, joten jäsenten esittämiksi kirjaimiksi valittiin summittaisesti ne, jotka näyttivät visuaalisesti parhailta. Lisäksi Freeman vaihtoi jälkeenpäin yhtyeen jäsenten paikkoja keskenään saadakseen entistäkin tyydyttävämmän tuloksen. Britannian-painoksessa yhtyeen jäsenten antamat merkit muodostavat sanan ”NUJV”.


title: Help! (albumi)

text: Yhdysvaltain-versio eroaa Britannian-painoksesta myös kansitaiteeltaan. Etukannessa jäsenten järjestystä on muutettu siten, että Ringo Starr on siirretty toiseksi vasemmalla. Täten heidän näyttämänsä merkki on ”NVUJ”. Lisäksi kuva oli tässä painoksessa värillisen sijaan mustavalkoinen. Takakannessa oli ajalleen tyypillisesti itse elokuvan tekijätiedot ja näyttelijöiden nimet. Kansi oli avattavaa mallia ja sisäkannessa oli kaikkiaan kahdeksan kuvaa elokuvasta.


title: Help! (albumi)

text: Alankomaissa sekä pienemmissä määrin Ruotsissa valmistettiin painoksia, joiden kannessa oli suuri Shell-yhtiön logo. Tämä versio oli kuitenkin tarkoitettu vain yhtiön työntekijöille, eikä sitä myyty kaupoissa.


title: Help! (albumi)

text: "Help!" ilmestyi Britanniassa Parlophonen julkaisemana 6. elokuuta 1965. Albumi nousi suoraan listaykköseksi 14. elokuuta ja pudotti kärkipaikalta pois "The Sound of Music" -soundtrackin. Levy oli kärjessä kaikkiaan yhdeksän viikon ajan. Albumia oli myyty pelkästään ennakkoon 250 000 kappaletta, ja ensimmäisen viikon aikana sitä ostettiin kaikkiaan 270 000 kappaletta. Yhteensä sitä ostettiin lähes miljoona kappaletta. Listaviikkoja levylle kertyi kaikkiaan 37.


title: Help! (albumi)

text: Länsi-Saksassa albumi nousi listaykköseksi kahden viikon ajaksi. Ranskassa se ylsi viidenneksi ja myös Suomessa kymmenen myydyimmän albumin joukkoon. Levyä myytiin maailmanlaajuisesti arviolta kaksi ja puoli miljoonaa kappaletta.


title: Help! (albumi)

text: Albumista otettiin ensimmäinen uusintapainos vuonna 1966. Vuoteen 1973 mennessä "Help!" oli julkaistu vinyyliformaatin lisäksi C-kasettina ja 8-raitana. Molemmat olivat stereoversioita. CD-levynä albumi julkaistiin ensimmäisen kerran 30. huhtikuuta 1987 George Martinin uudella stereomiksauksella varustettuna. Samana päivänä se ilmestyi rajoitettuna kolmen CD:n boksina yhdessä albumien "Rubber Soul" ja "Revolver" kanssa. Vuonna 2009 ilmestyi remasteroitu CD-painos, jossa käytettiin samaa, uudempaa stereomiksausta. Sen sijaan samana vuonna ilmestynyt "The Beatles in Mono" -boksi sisälsi alkuperäiset mono- ja stereomiksaukset.


title: Help! (albumi)

text: Vuoden 1965 jälkeen "Help!" on noussut Britannian listalle neljään otteeseen. Vuonna 1971 se kävi sijalla 33 ja vuonna 1976 sijalla 53. Tämän lisäksi ensimmäinen CD-painos pääsi toukokuussa 1987 sijalle 61. Remasteroitu CD-painos puolestaan ylsi syyskuussa 2009 sijalle 29 ja oli listalla samanaikaisesti seitsemäntoista muun Beatles-albumin kanssa.


title: Help! (albumi)

text: Yhdysvalloissa Beatlesin levy-yhtiö Capitol Records mainosti albumia yhteistyössä laastariyhtiö Curadin kanssa. Curad valmisti kaikkiaan tuhat laastaria, joihin oli merkitty tekstit ”Beatles” ja ”Help”. Lisäksi Capitol valmisti laastareita muistuttavia tarroja. Albumia myytiin Yhdysvalloissa jo ennakkoon kultalevyyn oikeuttavat miljoona kappaletta, mikä oli ensimmäinen tapaus lajissaan. Capitol julkaisi albumin 13. elokuuta, ja se nousi Billboard 200 -listan kärkeen. Albumi säilyi listalla 33 viikkoa, joista yhdeksän kärkipaikalla. Levyä myytiin yhteensä yli kolme miljoonaa kappaletta. Vuonna 2007 "Help!" nousi Yhdysvaltain soundtrack-listan ykköseksi ja vuonna 2009 Top Pop Catalog -listan seitsemänneksi.


title: Help! (albumi)

text: Yhdysvaltain-painoksesta puuttuneet Britannian-painoksen B-puolen kappaleet julkaistiin muilla studiolevyillä. ”You Like Me Too Much”, ”Dizzy Miss Lizzy” ja ”Tell Me What You See” olivat ilmestyneet jo kesäkuussa 1965 albumilla "Beatles VI". ”I’ve Just Seen a Face” ja ”It’s Only Love” julkaistiin joulukuussa 1965 "Rubber Soul" -albumin Yhdysvaltain-painoksella. Viimeisimpänä ilmestyivät kappaleet ”Act Naturally” ja ”Yesterday”, joiden julkaisua saatiin odottaa aina vuoden 1966 kesäkuuhun asti, jolloin "Yesterday and Today" -albumi saapui Yhdysvaltain markkinoille.


title: Help! (albumi)

text: New Musical Expressin lyhyessä arvostelussa 23. heinäkuuta 1965 todettiin, että "Help!" on hyvä parannuskeino masentuneisuudelle. Levyn musiikkia pidettiin Beatlesille tyypillisenä, jossa ei juurikaan ole mukana yllätyksiä. Kriitikko kuitenkin toteaa, että tuskin kukaan haluaa yllätyksiä Beatlesilta.


title: Help! (albumi)

text: Allmusicin Stephen Thomas Erlewinen mielestä "Help!"-albumilla on vielä jäänteitä "Beatles for Salella" vallinneesta väsymyksestä, mistä osoittavat albumin lainakappaleet. Erlewine kuitenkin pitää nimikappaletta mestariteoksena ja antaa tunnustusta myös laululle ”You’re Going to Lose That Girl”. Paul McCartneyn panosta Erlewine kehuu ja nostaa esiin varsinkin folkrock-tyylisen ”I’ve Just Seen a Facen” ja ”Yesterdayn”. Arvosana albumille on täydet viisi tähteä.


title: Help! (albumi)

text: Pitchfork Mediassa "Help!"-albumin arvioi syyskuussa 2009 Tom Ewing, jonka mielestä se sisältää joitakin Beatlesin parhaista pop-kappaleista, kuten nimiraita ”Help!”. Ewing pitää albumia hienona, mutta hämmentävänä. "Help!" on hänen mukaansa Beatlesin albumeista se, jolla yhtye alkoi ammentaa musiikkiinsa uusia värejä ja ideoita. Siitä hän mainitsee esimerkkeinä ”You’re Going to Lose That Girlissa” kuultavan lyömäsoittimen, ”Ticket to Riden” intialaistyylisen soitinnuksen ja ”You’ve Got to Hide Your Love Awayn” puhallinsoittimet. Arvosanaksi albumille hän antaa 9,2 pistettä kymmenestä mahdollisesta.


title: Help! (albumi)

text: The Daily Telegraphin Neil McCormick kiinnittää huomionsa siihen, että laulujen aiheet alkavat käsitellä aiempaa henkilökohtaisempia teemoja, kuten naisia, syrjähyppyjä ja kuuluisuuden aiheuttamaa vainoharhaisuutta. McCormickin mukaan "Help!" ei välttämättä ole Beatlesin paras albumi, mutta se sisältää joitain sen uran alkuvaiheen parhaita kappaleita. Hän antaa levyn arvosanaksi neljä tähteä viidestä.


title: Help! (albumi)

text: Rolling Stone -lehti sijoitti albumin 331:nneksi vuonna 2003 julkaisemallaan 500 Greatest Albums of All Time -listalla. Sen yhteydessä mainittiin, että "Help!" ei mullistanut musiikillisesti, mutta se viitoitti tietä tulevalle "Rubber Soul" -albumille. Sama lehti julkaisi seuraavana vuonna kirjan "The New Rolling Stone Album Guide", jossa "Help!"-albumi todetaan olleen yhtyeelle iso askel eteenpäin niin teemoiltaan kuin musiikillisestikin. Arvosanaksi albumi saa täydet viisi tähteä. Sen sijaan levyn amerikkalaista versiota kritisoidaan ”pilatuksi” huonojen orkesteriversioiden vuoksi.


title: Help! (albumi)

text: Arvostelut


Help! (albumi)


title: Help! (albumi)

text:
A-puoli: Kappaleita elokuvasta "Help!"
B-puoli


title: Help! (albumi)

text:
A-puoli
B-puoli


title: Help! (albumi)

text: Lisäksi eri valtioissa ilmestyi joitakin yksittäisiä singlejä: Filippiineillä ”Tell Me What You See”, Turkissa ”Act Naturally”, Italiassa ja Japanissa ”I Need You” sekä Japanissa ja Kreikassa ”The Night Before”.


title: Help! (albumi)

text: Muusikot


title: Help! (albumi)

text: Muut


title: Säyneisen kirkko

text: Säyneisen kirkko on 1939 valmistunut, Sakari Honkavaaran ja Esko Suhosen suunnittelema kirkkorakennus Säyneisen taajamassa Kuopion Juankoskella.


title: Säyneisen kirkko

text: Vuonna 1918 oli aloitettu puuhaamaan oikeata kirkkoa. Arkkitehti Ilmari Launikselta tilattiin piirustukset ja vuonna 1921 saatiin ministeriön vahvistus niille. Hanke näyttää kuitenkin unohtuneen monen vuoden ajaksi, kunnes vuonna 1927 pidetyn piispantarkastuksen yhteydessä silloisen Viipurin hiippakunnan piispa Erkki Kaila kehotti seurakuntaa kiirehtimään kirkon rakentamista. Seuraavana vuonna valittiin rakennustoimikunta ja arkkitehti Launikselta hankittiin uusi kustannusarvio. Suunnitelma hylättiin sen kalliin hinnan vuoksi kokonaan. Vuonna 1931 hyväksyttiin käsittelyn pohjaksi arkkitehti Erkki Pitkäsen laatima luonnos, mutta samaan aikaan vaihtui rakennustoimikunnan puheenjohtaja ja Suomessa vallitsi syvä taloudellinen lamakausi keskeyttäen jälleen rakennushankkeen monen vuoden ajaksi.


title: Säyneisen kirkko

text: Vuonna 1936 Mauno Koivunevan tultua va. kirkkoherraksi ryhtyi hän nuoruuden innolla ajamaan kirkon rakennushanketta. Joka kylälle perustettiin työseura rahaston kartuttamiseksi ja henkilökohtaisesti Koivuneva teki työtä asian hyväksi juosten maaottelu-urheilijana kylillä ja sai koko seurakunnan innostumaan ja palavaksi asialle. Koivuneva käytti muun muassa graafista esitystä: Pahvitaululle oli tehty jokaisen kylän kohdalle pylväät, joita jatkettiin sitä mukaa kun varoja kertyi.


title: Säyneisen kirkko

text: Syksyllä 1938 tilattiin insinööri Sakari Honkavaaralta piirustukset, jotka hän laati yhdessä arkkitehti Esko Suhosen kanssa. He tekivät piirustukset ilman korvausta. Suunnitelmissa otettiin huomioon mahdollisimman halvat, mutta kuitenkin tarkoituksenmukaiset rakennusaineet. Tässä he onnistuivat. Piirustukset hyväksyttiin ja näin pääsi kauan unelmoitu rakentaminen vihdoin alkamaan. Urakoitsijana toimi rakennusmestari Vilho Leskinen. Työt aloitettiin toukokuun alussa 1939. Peruskivi muurattiin jo 21. toukokuuta 1939, vaikka kaikki perustuksen kaivutyöt tehtiinkin lapioilla käsityönä. Seinät muurattiin paikalla tehdyistä sementtitiilistä. Perustasta kaivetusta hiekasta osa oli niin hyvää, että siitä voitiin tehdä tiiliä. Varsinaiset rakennustyöt päättyivät saman vuoden syksyllä. Ensimmäinen jumalanpalvelus pidettiin 10. marraskuuta 1939. Kirkossa oli tilaa ennen urkujen asentamista 539 hengelle ml. seurakuntasali, jossa oli silloin tiiviisti ladotut irtopenkit. Piispa Eino Sormunen ihasteli oman hiippakuntansa alueen ensimmäistä seurakuntasalia, joka oli rakennettu kirkon yhteyteen. Urkujen asentamisen jälkeen noin puolet lehterin istuimista jouduttiin poistamaan ja myös seurakuntasalin penkkien korvaaminen tuoleilla vähensi istumapaikkoja. Kirkon kokonaiskustannukset olivat 865 000 markkaa. Työseuratulot kattoivat siitä noin kymmenesosan. Marraskuun lopussa alkanut talvisota siirsi kirkon vihkimisen 19. päivään elokuuta 1940. Kirkon vihki piispa Eino Sormunen ja jumalanpalvelus radioitiin, mikä oli siihen aikaan harvinaista Pohjois-Savossa. Seuraavana päivänä oli oma kirkkojuhla lapsille, jossa piispa oli mukana puhumassa.


title: Säyneisen kirkko

text: Kirkko oli ennen vihkimistä käytössä yhdeksän kuukautta ja se sai olla todistajana ennen käyttöönsä vihkimistä 43 talvisodassa kaatuneen sankarivainajan ruumiinsiunauksessa. Moni heistä oli ollut kirkkoa rakentamassa ja lähtenyt miltei suoraan rakennustöistä isänmaata puolustamaan. Kirkon valmistuttua oli yksi ja suuri pitkäaikainen harras toive toteutunut seurakunnassa. Kirkonkellot ostettiin käytettyinä neljä vuotta ennen kirkon valmistumista Jyväskylän seurakunnalta. Ne olivat väliaikaisessa kellotapulissa kirkkoon tulevan tienristeyksen kohdalla, nykyisen maantien paikalla, kunnes ne siirrettiin uuden kirkon torniin.


title: Säyneisen kirkko

text: Urkujen hankintapäätös tehtiin jo niin aikaisin kuin 4. joulukuuta 1938, siis ennen kirkon rakentamista. Ne jäivät alkaneen sodan ja varojen puutteen vuoksi kuitenkin hankkimatta. Säestys tapahtui urkuharmoonilla. Pitkän odotuksen jälkeen vuonna 1956 saatiin kirkkoon urut. Ne ovat Kangasalan urkutehtaan valmistamat ja niissä on 13 äänikertaa ja lisäksi kolme siirtoäänikertaa. Urut maksoivat noin neljä kertaa enemmän kuin koko kirkko, välissähän oli 17 vuoden inflaatio.


title: Säyneisen kirkko

text: Vuonna 1979 seurakuntatiloja laajennettiin. Seurakuntasiipi jatkui kuudella metrillä, metrin enemmän mitä alkuperäisissä suunnitelmissa oli. Tämä oli varmasti täysin perusteltua ja tilatarpeen vaatima lisäys. Emännille välttämätön keittiö tuli tilavammaksi ja toimivammaksi. Entisestä sakastista tuli seurakuntasisaren vastaanottohuone ja sakasti tuli uuteen paikkaan. Alakertaan tuli takalla ja keittomahdollisuudella varustettu avara tila lapsi- ja nuorisotiloiksi. Lisäksi tarpeelliset aputilat saatiin eteisen yhteyteen. Samalla uusittiin koko rakennuksen lämmitysjärjestelmä. Entinen oli höyryllä toimiva ja sen varjopuolena oli lämpöputkien pauke, joka suorastaan häiritsi tilaisuuksia. Pappila liitettiin samalla kirkon lämmitysjärjestelmään. Samana vuonna kirkon välittömään läheisyyteen rakennettiin maastoon hyvin sopeutuvan kylmäkonein varustettu asianmukainen säilytystila vainajille. Kirkko-osan sisämaalaus suoritettiin vuonna 1981 ja ulkomaalaus vuonna 1985. Vuonna 2000 seurakuntasalin lattia ja seinät kunnostettiin. Seurakuntasaliin saatiin myös tekstiilit.


title: Gefle IF

text: Gefle Idrottsförening on urheiluseura Ruotsin Gävlestä. Se järjestää jalkapallo-, yleisurheilu-, retkeily- ja kamppailulajitoimintaa. Seura on perustettu 5. joulukuuta 1882 nimellä "Gefle Sportklubb". Nykyisen nimensä se otti käyttöön 24. tammikuuta 1883. Parhaiten tunnetaan Geflen miesten jalkapallojoukkue, joka pelaa Ruotsin korkeimmalla sarjatasolla Allsvenskanissa.


title: Archie Shepp

text: Archie Shepp (s. 24. toukokuuta 1937 Fort Lauderdale, Florida) on yhdysvaltalainen jazzmuusikko, jonka pääinstrumentti on saksofoni, sekä musiikkitieteilijä ja musiikkipedagogi. Shepp tunnetaan afrikkalaisvaikutteisesta musiikistaan 1960-luvun lopulta, jolloin hän työskenteli muun muassa Cecil Taylorin ja John Coltranen kanssa.


title: Archie Shepp

text: Sheppin ensimmäiset levytykset omalla nimellään "New York Contemporary Five"-yhtyeen kanssa tekivät vaikutuksen Coltraneen ja Shepp pääsi levyttämään Impulse!-levymerkille. Shepp soitti muun muassa Coltranen "A Love Supreme" -albumin nauhoituksissa, vaikka hän ei päässytkään lopulliseen julkaistuun LP:hen mukaan. Vuonna 1965 Shepp oli mukana Coltranen "Ascension"-levyllä, mikä vakiinnutti hänen asemansa avant-garde jazzin eturintamassa Coltranen rinnalla. 1960-luvun lopulla Sheppin musiikki keskittyi enenevässä määrin Yhdysvaltain mustan väestön asemaan ja hänen "Fire Music" -levyllään on muun muassa Malcolm X:lle omistettu elegia. Hänen musiikkinsa oli näennäisen kaoottista avant-garde jazzia, joka lainasi rytmejä ja ideologiaa mustien kulttuurista.